Ўзбекистон Ёзувчилар уюшмаси » Қозоқбой Йўлдош. Айрилиқнинг умидбахш тасвири\nАсосий Адабий танқид Қозоқбой Йўлдош. Айрилиқнинг умидбахш тасвири\nҚозоқбой Йўлдош. Айрилиқнинг умидбахш тасвири\nМеванинг тоти у етишган оғочга қанчалик боғлиқ бўлса, ижодкорнинг битганлари унинг шахсиятига ҳам шунчалик алоқадордир. Собиқ шўро давридаги ижодкорлар орасида Зулфия шеърияти шу жиҳатдан, айниқса, ажралиб туради. Унинг нозик чизгилар, гўзал ташбиҳлар билан бир вақтда “инсон руҳиятини ғажиб ташлай оладиган” айрилиқдан туғилган тийиқсиз изтироб, тақдирнинг нотантилигига пўртанавор исён акс этган лирикаси шоира шахсияти ва руҳиятидаги инжа манзаралардир, дейиш мумкин.\nЗулфия ижодида ҳижрон, садоқат тўғрисидаги шеърлар салмоқли ўрин эгаллайди. Бу – табиий ҳол. Негаки, у ўзининг икки киши учун яшалган узоқ умри давомида айрилиқнинг эллик икки йиллик йўлини босиб ўтиб, ҳижрон куйчиси ва садоқат тимсолига айланди. Шоиранинг ниҳоясиз айрилиқнинг ҳасратлари акс этган шеърларида бадбинлик, умидсизлик, ношукурлик, сўнгсиз қайғуга асирлик туйғулари йўқ. Унинг ҳижронзада шеърларида суйгувчи, суйгани боис айрилиқдан қаттиқ куйгувчи, аммо ҳаётдаги ёруғликларни кўра олгувчи ва кўрганига шукроналик қилгувчи шокира аёл сезимлари акс этган.\nЗулфиянинг машҳур “Баҳор келди сени сўроқлаб” асарида унинг ҳижрон мавзусидаги барча бошқа шеърларидаги каби кучли дард, чегарасиз ҳижрон акс этган. Улкан инсоний алам, ўкинчнинг шеърга йўғрилган самимий ифодаси шеърхоннинг кўнглини титратади. Чунки титраган кўнгилнинг манзараси ўқирман руҳияти ва ҳиссиётини ҳам титратиши тайин. Шеърда ифода этилган шоира, баҳор, ел тимсолларининг бари соғинч дардига мубтало. Уларнинг учаласи ҳам ўрик гулларига мафтун бўлиб, баҳор елларини “бахтим борми дея” сўроққа тутган, шоиранида, баҳорнида, елнида яхши кўрган жингала сочли хаёлчан йигит Ҳамид Олимжонни бирдай соғинишган. Бу дард уч қайғукашни бир-бирига яқинлаштиради, уларни бир-бирини суяшга, бир-бирини туйишга ундайди.\nБиринчи тўртлик мазмун-моҳияти билан шеърга кириш вазифасини ўтайди. Лирик қаҳрамоннинг атрофидаги ҳамма нарса баҳор қайтиб келганидан дарак беради. Табиат марҳаматли, унда фасллар айланиб келаверади. Кўклам гўзаллигига бурканган олам – тўкис. Унда бултур бор бўлган нарсаларнинг деярли барчаси бу йил ҳам мавжуд. Лекин лирик қаҳрамон, баҳорнинг ўзи ва сарин ел учун олам тўкис эмас. Улар кимнидир қўмсайди, қидиради, топгиси келади.\nШеърнинг иккинчи бандида лирик қаҳрамон излаётган одамининг табиати қандайлигини туйдиришга диққат қаратилади:\nЎқирман кўкламни яхши кўрган, ўрик гулларига мафтун бўлиб, шаънига шеърлар битган, баҳорда уйғонган ҳар бир куртак гўё унга ҳаёт бергандай кўзларига суртиб ўпадиган одамнинг табиати, ҳиссиёт оламини сезгандай бўлади. Баҳорнинг уни излаб сарсари кезишини ҳам бу шахснинг қандайлигини кўрсатувчи белги дейиш мумкин. Шеърда баҳорнинг ҳолати: “Қишнинг ёқасидан тутиб сўради сени, Ул ҳам ёш тўкди-ю чекилди нари” мисралари орқали берилиши кўкламга муҳаббат қўйиб, уни ҳам ўзига шайдо қилган шахс табиати ҳақида муайян тасаввур уйғотади. Баҳорнинг қиш ёқасидан тутиши шоира кўнгил ҳолатини ифодалаши билан бирга яралиш фасли кўкламнинг йўқотиш фасли қишга муносабатини ҳам акс эттиради. Оламни рамзий идрок этишга одатланган халқимизнинг бадиий тажрибаси бу ўринда “қиш” тимсоли ўлим рамзи сифатида келаётганлигини англатади. Қишнинг баҳор берган ҳақ саволга жавоб тополмай кўз ёши тўкиши, нари чекиниши билан лирик қаҳрамоннинг кўклам ели сўроқлари қошида лол қолиши ҳолатидаги уйғунлик тасвири шеърхонни ўзига ром этади. Ўқирман ўз ҳусну кўркини кўрсатмоқчи бўлиб шоир йигитни боғлардан, яшил қирғоқлардан қидирган шаббоданинг уни тополмагач, қаҳр билан бўронга айланиб жарликларга бош олиб кетиши, аламдан тоғларнинг тошини сойларга қулатиши тасвирини табиий қабул қилади. Сезгир ўқирман лирик қаҳрамоннинг яноқлари заъфаронлиги сабаблари тўғрисида ҳам ўйга толади.\nШеърда лирик қаҳрамон ётоғига кириб, уни саволга тутган тонг елининг дарди инсоннинг дарди каби самимий ва чин тасвирланган. Бу мисралар билан танишаётган ўқирман томоғига йиғи тиқилгандай бўлади. Лирик қаҳрамон, ел ва баҳорнинг шеърда акс этган қайғузада ҳолатларини туйиш шеърхон ҳиссиётини жунбушга келтиради. Шеърнинг кучи ҳам одамни ана шу ҳолатга сола билганида:\n…Қани ўша куйчи, хаёлчан йигит?\nНечун кўзингда ёш, туриб қолдинг лол?\nНечун қора либос, сочларингда оқ?\nНечун бу кўкламда сен паришонҳол?\nЕлнинг соғинч ва алам тўла бу саволлари қаршисида лол қолган, ўттизга ҳам кирмай сочларига оқ оралаган, қора либос кийган паришонҳол маъшуқа не қиларини билмай, унинг этагидан тутиб, у билан бирга қабристонга – ошиқ ёнига кетади. Елнинг алам зўридан афтода кезиб, оғочларнинг ҳали уйғонмаган куртакларига ғамнок сўзлаши, ҳали очилмаган ғунчалар бағрини чок-чок этиши ҳолати тасвири катта таъсир кучига эга. Шеърда табиат ҳодисалари билан шоира дардининг моҳирона уйғунлашуви инсон ҳам, табиат ҳам тақдир иродаси олдида ожиз эканини кўрсатади. Кўклам ҳам, ел ҳам маъшуқа сингари бу йўқотишга кўнишга мажбур. Улар кўнмай иложлари йўқлигини билишади, аммо айрилиққа кўникиш ҳам қўлларидан келмайди. Тирик жонки бор ҳаётнинг азалий қонунлари билан ҳисоблашишга мажбур. Ана шу мажбурият шеър қаҳрамонини яшашга маҳкум этади. Қолаверса, шоира суюклисининг ҳаётини давом эттириш, жўшқин овозини сўндирмаслик учун ҳам яшаши керак. Шеърнинг сўнгги бандидаги: “Ҳижронинг қалбимда, созинг қўлимда, Ҳаётни куйлайман, чекинар алам. Тунлар тушимдасан, кундуз ёдимда, Мен ҳаёт эканман, ҳаётсан сен ҳам” мисраларида акс этган некбин самимият, икки киши учун яшаш масъулиятини зиммасига олган лирик қаҳрамоннинг қатъий ишончи ўқирман кўнглида чуқур из қолдиради. Сўнгги банднинг ифода тарзига эътибор қилган шеърхон шоиранинг қатор бадиий кашфиётини сезади. Чунончи, мисраларда “ҳ” товушининг тўрт бор қайтарилгани, “т” билан бошланадиган икки сўзнинг ёнма-ён келтирилгани, “қалбимда”, “қўлимда”, “ёдимда” сўзларининг мусиқий оҳангдошлигидан моҳирона фойдаланиш шеърнинг таъсир даражасини ошириб, уни ҳижрон лирикасининг юксак намуналаридан бирига айлантирган.\nШоиранинг айрилиқ ифодаси бўлмиш яна бир шеъри “Кўрганмидинг кўзларимда ёш” деб аталади. Шеърнинг биринчи бандида гул беришнинг икки шакли тасвир этилган. Олдин ошиқ лирик қаҳрамон – маъшуқага гул келтирган бўлса, ўлим уларнинг ўрнини алмаштиради. Лирик қаҳрамоннинг: “Энди ҳар чоғ мен элтаман гул”, – деган ҳасрати сабаби шунда.\nЗулфиянинг ҳижрон лирикасида унга ҳамиша табиат ҳамдард. Бу ҳолат шеърнинг иккинчи бандида яққол акс этган:\nСенинг азиз бошингда ёлғиз.\nОсмон тиниқ эди ва, локин\nОсмон тиниқ бўлишига қарамай, йўқ ердан парча булутнинг етиб келиши, лирик қаҳрамоннинг кўзларида ёш кўриб, унинг изтиробларига бардош қилолмай, дув-дув ёш тўкиши тасвирининг таъсир даражаси, самимийлиги, ҳаққонийлиги, ҳаётий асоси шеърхонни ўйга толдиради.\nШеърнинг сўнгги бандидаги дастлабки икки мисра ўқилганда, икки мунглуғ жоннинг ҳолатидан ўқирман юрагида ҳам исмсиз бир оғриқ пайдо бўлиб, кўзга ёш қалқитади. Бу мисралар ўқирман кўнглида қани эди, шоира излаётган одам: “Келдингми?”- деб ётган жойидан бош кўтара қолса, деган истакни уйғотади. Шеърхонда ана шундай туйғуни пайдо қилишнинг ўзи шоир учун энг юксак натижага эришмоқдир. Асл интим лирика намунасигина шундай қувватга эга бўлади. Одам ўзганинг эмас, ўзининг туйғулари тасвирини бергандагина самимий бўла олади. Зеро, синчков адабиётшунос Файзулла Салай қайд этганидек, интим лирика: “…самимий дўстлик, муҳаббат, вафо ва садоқатни тараннум этувчи лирик асарлардир. Интим лирика пайдо бўлиши жиҳатдан ғоят қадимийдир. Негаки, илк санъат асарларида кишилараро муносабатлар етакчи ўрин тутганлигига шубҳа йўқ. …Дил рози, муҳаббат изҳори, ҳижрон дарди, висол қувончи барча халқлар шеъриятининг доимий мотивларидан саналади”.\nЗулфиянинг “Сен қайдасан, юрагим” шеъри Ҳамид Олимжон вафотидан бир йил ўтгач ёзилган бўлиб, унда ҳижрон ўтида қоврилаётган аламдийда аёлнинг чин туйғулари ёрқин акс эттирилган. Ўқувчини шеърнинг оҳанги ўзига жалб этади. Мазмуни ғамдан иборат шеърнинг оҳанги ҳам ғамгин. Бу оҳангда адоқсиз ғам оғушидаги шоиранинг шикаста овози, йўқсил руҳи акс этади. Ҳазин оҳанг ўқирман туйғулари кўзини очиб, шеър руҳи туйилишини осонлаштиради.\nЗулфия учун Ҳамид Олимжон ҳам севимли ёр, ҳам маслакдош дўст, ҳам устоз эди. Энди у – йўқ. Йиғламаслик, ғамга чўкмаслик имконсиз. Ирода ожизлик қилмоқда. Атрофда одам кўп-у, лирик қаҳрамон “якка-ёлғиз”. Чунки унинг суйгани оламда биргина эди, холос. Унинг ўрнини босиб, қаҳрамонни ёлғизликдан халос эта оладиган одам йўқ. Унинг хаёли ўзи билмагани ҳолда йўқотганини излаш билан овора. Ёрини йўқотганидан дунёнинг рангсизланиб қолганини шоира: “Бирдан қалбим кексариб”, – дея ифодалайди. Бор-йўғи ўттиз ёшдаги шоиранинг дарду ҳасрати шеърда бандма-банд ошиб бораверади: “Қайга кетдинг, юрагим, Битди бардош ва тоқат. Суҳбатингдир тилагим, Тилда ҳасратим қат-қат”. Айрилиқ зўридан тили ва дилида ҳасратлар қат-қат бўлган муштипар аёлнинг руҳияти ушбу мисраларда яққол акс этган.\nЗулфия ёридан айрилган кезларда одам ўз ғамини айтиш имконидан ҳам маҳрум экани фожиа кўламини яна кучайтиради. Негаки, ҳукмрон мафкура совет тузумида яшаётган одамларнинг ҳаммасидан ёппасига бахтиёрликни талаб қиларди. Қайғу ҳақида гапираётган одам мавжуд тузумнинг душмани саналарди. Зулфияга, юраги аламлардан пора бўлган ёрга, ҳижрондан ўртанаётган бева аёлга, норасида фарзандларининг сўроқларига жавоб топиб бера олмаётган бағри қон онага, бахтсизликдан ўртанаётган шоирага ғам тўғрисида, ҳижрон тўғрисида керагидан ортиқ ёзмоқда деган айб қўйилади! Бу даъвони бегоналар эмас, уни яхши биладиганлар, ёнида юрганлар қилишади. Ушбу ҳолат шеърда, гарчи, “Йиғлайсан деб дўстларим таъна қилар. Нетай мен?” тарзида мулойим бир ҳазинлик билан ифодаланган эса-да, бу мисралар замирида адоқсиз ва унутилмас алам силқиб ётибди.\nАҳдида устувор ва туйғуларига хиёнат қилмаган шоиранинг кечинмалари совимайди. Алами, ҳижрони ҳар зумда янгиланиб, тобора кучайиб бораверади. Рўзғори, фарзандлари, китоблари, дўстлари йўқотган кишисини қайта-қайта эсга солавергани боис қуйидаги ўтли сатрлар қоғозга инади: “Совуш бермайди менга, Ёқиб кетганинг олов”. Муҳаббатнинг олови – мангу ёнгулик қудратга эга. Ақл ёрнинг қайтиб келмаслигига иқрор бўлса ҳам, руҳ бунга кўникмайди, у бераҳмлик билан қайтмас бўлиб кетган ёрга талпинаверади. Садоқатли шахснинг азоблари тинимсиз давом этаверади. Ушбу драматик ҳолат шоиранинг шахсигагина тегишли бўлса-да, у кечирган туйғулар чин бўлгани боис бошқаларга ҳам бегона эмас.\nШоиранинг “Не балога этдинг мубтало” шеърида Ҳамид Олимжон номи тўғридан-тўғри тилга олинмайди. Аммо шоиранинг ҳаёт йўли билан бирмунча таниш бўлган ҳар бир ўқирман шеърнинг у ҳақда эканлигини туйиши тайин. Шеърдаги аламли мурожаат, жавобсиз саволлар кимга аталганини аниқлашга уриниш шунга олиб келади. Шеър 1945 йилда ёзилган. Фожиа рўй берганига йил ўтган, лекин унинг аламлари эскирган эмас. “Ўтди ойлар ғам билан оқиб, Дил топмади зарра тасалло” мисраларида шоиранинг инсоний дарди кўлами тасвир этилади. Ойларнинг ғам билан оқиши тасвири туйғунинг миқёси ва шиддатини ўқирман тасаввурида гавдалантиришга хизмат қилади. Айрилиқ туфайли пайдо бўлган ғам дарёдай оқмоқда. Ҳижрон ойлари ана шу ғам ўзанида оқиб бормоқда. Вақт тинимсиз ўтиб бораётир. У ҳар қандай дардни унуттириши керак. Лекин вақтнинг ўтишидан шоира дили зарра қадар тасалли топа олмаяпти. Ҳақиқий ва улкан йўқотиш олдида вақт ҳам ожиз.\nИккинчи банддаги “Кўз очгани қўймайди алам, Бошим қўйсам куйдирар болиш” мисраларида теран поэтик маъно ўта таъсирли шаклда ифода этилган. Аламнинг зўридан кўзини очолмайдиган ҳолга тушган, юрагидаги ғам ўтининг кучи бева аёлнинг аслида муздай бўладиган болишини куйдирар даражага етгани ифодаси шоира туйғуларини ўқирманга ҳам тўла юқтиради. Кўнгилда ёнаётган айрилиқ алангаси сабаб ёстиқ бошни куйдириши ифодасининг шу қадар шоирона берилиши ўқирманни бефарқ қолдирмайди. Шеърда изтиробли туйғулар ғоят изчил тасвирланган: вужуд ва юрак қийноғи ифодасидан кейин бу қийноқларни босиш учун китоб ва қаламга қўл урилгани, аммо на китоб, на қалам қаҳрамонни юпата олгани акс этади. “Мисраларим кўтарар нолиш” сатрида эса кучли мантиқ жуда чиройли ифодасини топади: айрилиқ исканжасидаги одам ғамни унутмоқ учун қўлига қалам олса-да, қалам ўз-ўзидан яна нолани, яна дардни, яна ҳижронни ифодалайверади! Чунки чинакам шеър кўнгил ҳолатининг манзарасидир. Кўнгилда эса айрилиқ дарди ҳукмрон. Шоира ўз ҳиссиёти хуружининг қуюқ манзарасини бергач, сўрайди: “Наҳот шунча маъсум, шунча пок Севишмоқда алам бор шунча”. Сиртдан қараганда, бу сўзлар ошиққа қаратилгандай кўринса-да, аслида тақдир, қисмат сўроққа тутилмоқда. “Шунча” сўзининг такрор ишлатилиши ғамининг нақадар катталигини ўзи ҳам тузукроқ тасаввур қилолмаётган киши ҳолатини акс эттирган. Ҳушёр шеърхон юқоридаги мисраларда Ҳамид Олимжоннинг машҳур “Офелиянинг ўлими” шеъридаги “Ҳали севишмоқда шумидир маъно? Фақат азоб бордир қисматда, наҳот?” сатрларининг нуқси борлиги ва бу табиий эканини англайди.\nШеърнинг сўнгги банди ўқирманни ўйлашга ундаши, туйғулар ранг-баранглигини сезишга йўналтириши билан ажралиб туради:\nБўлмасликчун бахтингдан жудо,\nКуяману бўлмайман адо.\nШоира вужудидаги туйғулар мавжи уни бахтиёр дамлар қатланиб ётган хотиралар қирғоғига келтириб ташлайди. У армон билан эслайди: тириклигингда сендан айрилмаслик, бахтдан жудо бўлмаслик учун оловли муҳаббатинг тафтида эриб кетмагандим. Энди қабринг пойида сен билан бирга қолиш учун шамдай куяману, аммо адо бўлмайман! Демак, аввал, эриш мумкинлигида айрилмаслик учун атай эримагандим, энди сенга қўшилиш учун атай куйиб кетмоқчиману эрий олмаётирман! Бир юксак туйғунинг икки қарама-қарши маънолар ташийдиган байтларда ифодаланишидаги ифода гўзаллиги шеърнинг бадиий қимматини оширади.\nЗулфиянинг “Сенсиз” шеъри 1970 йилда ёзилган. Мазкур шеърни шоира ҳаётидаги фожианинг бевосита акс-садоси дейиш қийин, чунки орадан чорак асрдан кўпроқ вақт ўтган, оддий тасаввурларга кўра, ҳар қандай ғам-алам унутилиши учун етарли фурсат кечган. Шеърнинг оҳиста бошланган дастлабки мисралари ҳам шуни тасдиқлагандай бўлади: “Мана бир умрни яшадим сенсиз, Қайтмас шодликларнинг қайтишин кутиб”. Ўқувчи илк мисраларнинг маъносини чақиб, улар замиридаги гўзалликни кўра олса, қуйидагиларни кашф этган бўларди: шодликлар ошиқ билан қабрга кирган, шу боис қайтмас, лирик қаҳрамон буни жуда чуқур ҳис этади. Аммо у умидвор инсон, барибир қандайдир мўъжиза юз бериб ёрининг қайтишини кутаверади. Шу тахлит алдамчи умид билан бутун бир умр яшаб қўйилибди! Шунинг ўзи – бир инсонга етгулик фожиа. Аммо шеърдаги фожиавий оҳанг мисрама-мисра янада юксалиб бораверади. Чунки лирик қаҳрамоннинг ярадор қалбини бахт ҳам, баҳор ҳам, қиш ҳам қийнайди. Негаки, бировнинг бахти ўзининг бахтсизлигини эсига солади, ёрнинг севган фасли баҳор қайтиб келаверади, баҳорни севувчи инсоннинг ўзи эса йўқ. Қиш – оғир кечадиган фасл, шу боис бари- бир баҳорни – йўқотилган севгини эсга тушираверади. Қайғуга ҳам бефарқ бўлолмайди, зотан, ҳар қандай инсоннинг ҳар қандай қайғуси қаҳрамон қайғусига ўхшаш, ҳамоҳанг!\nУ севиклисини унута олмайди, эсдан чиқаришга уринса ҳам, бунинг уддасидан чиқолмайди. Ва айрилиқдан ҳадсиз қийналиб кетганларида хаёлан ёридан сўрайди: “Тирик экан нега ташлаб кетмадинг?” Бу мисра – суйган одамнинг иложсизликдан, муҳаббат ва айрилиқ қаршисидаги ожизликдан билдирган норозилигининг авж ифодаси. Шундан кейинги мисраларда ёрнинг тириклигида шоирани ташлаб кетишига сабаб бўлиши мумкин бўлган хаёлий гўзалнинг сифатлари келтирилади. Шоиранинг тасвирича, суйганидан тирикликда айрилганда, кейинги ҳижрон бу қадар оғир кечмаган бўларди!\nЛирик қаҳрамоннинг туйғулари – покиза. У билади ҳижрон азобли, тирик туриб айрилиш ҳар недан қийин, лекин севган кишисининг ҳаёти учун ҳар қандай азобга-да тайёр: “Билардим, қайдадир оласан нафас”. Шоира туйғулар тасвири маромини бузмайди. Лирик қаҳрамон севгиси рад этилган ҳар қандай аёл сингари: “Биламан, рашк мени этарди ҳалок, Афзал кўрганингни қарғаб ўтардим”, – деган сўзлари билан ўзининг бир аёл сифатидаги асл туйғуларини очиқ айтади. Жонидан ортиқ яхши кўрган кишисининг қандайдир бошқа биров билан қайдадир нафас олишини ҳис қилиш қаҳрамон учун осон эмас. Гарчанд, у бугунга келиб, қайтарилмас йўқотишлар қаршисида шунга ҳам рози эсада. Шу боис у нега тириклигингда ташлаб кета қолмадинг, айрилиқни кечириш осонроқ бўлармиди деб иддао қилади.\nЗулфия шеърларининг аксариятида кучли образ, порлоқ фикр кўпинча сўнгги бандда берилади. Лирик қаҳрамон ўз қисматининг тахирлигидан нолиб келар экан, туйғулар жунбуши борган сари юксалиб бораверади. Сўнгги бандда, ниҳоят, шоира тан олади: “Маъюс тақдирингга яшаб мен шерик, Мушкул бўлаётир шодлик яратмоқ”. У ёрининг қисматисиз, унинг маъюс тақдирига шерик бўлмасдан яшай олмайди. Нораво ҳаёт эса ундан “шодлик яратишни” талаб этади. Шу боис лирик қаҳрамон суйганидан норози бўлади, шу сабаб алам билан унга мурожаат этади: “Нега тирик экан ташлаб кетмадинг, Ташлаб кетмадинг-са бошлаб кетмадинг?!” Лирик қаҳрамон ҳолатининг, туйғулари кўламининг ёрқин ифодаси шеърнинг сўнгги икки мисрасига гўзал жойланган. Шеърнинг энг сўнгги қаторида “экансан” сўзининг “са” тарзида ўта қисқартириб берилиши ҳам, -са шакли туфайли жумла қурилишидаги ўзгаришлар ҳам қаҳрамон руҳий ҳолатини қуюқроқ ифодалашга, тасвирнинг таъсирчанлигини оширишга хизмат қилган.\nЗулфия фақат ўз шахсий ҳаёти қобиғида қолиши мумкин бўлмаган миқёсдаги ижодкор эди. Шоира айрилиқдан ўзга ҳаётий йўналишларда ҳам кўплаб севги шеърлари, достонлар, поэтик манзаралар яратган ижодкордир. Жумладан, шоиранинг “Ойдинда” шеърида кўкламнинг ёмғирдан кейинги тунларидан бирида юлдузлар чарақлаган осмон, оламни оқликка ўраган ой, хаёл каби тўзғин булутлар гўзаллигини кўриб ҳаяжонга тушган шахснинг кечинмалари, ҳайратлари қайтарилмас йўсинда акс эттирилган. Бу асар шоира шеърияти йўналишининг сертармоқлигини кўрсатиб, ҳассос қалбли ижодкорнинг айрилиқ шеърларидан кескин фарқ қиладиган бадиий юксак яратиқлари ҳам борлигини билдириши билан аҳамиятли. Шеърда ойнинг “жилиб-жилмас”лиги, “анҳорда қулун той”лиги-ю, “гилосда шиғил-шиғил” акс этганлиги, “булутнинг хаёлдай енгил”лиги тасвири ўқирман кайфиятинида лирик қаҳрамонникига шерик қилади.\nАнҳор тинимсиз тўлқинланиб оқади, шу боис унда акс этаётган ой қулундай югурик. Ёмғир ювиб кетган гилос меваларининг ҳар бирида биттадан ой жилва қилади, шу боис гилосда “ой шиғил-шиғил”. Ҳовуз оқмайди, шу боис ой унга яхлит ойнадай бўлиб ёйилган, ойни яхшироқ кўрмоқ илинжида эгилган шоира яна бир Ойга – ўзига рўбарў келади. У гўзал малика янглиғ минг-минг юлдузни сидирғасига чайқаб, ерга судраб кетмоқда. Чунки тиниқ осмоннинг ҳовуздаги акси кўкдагидан-да тиниқ кўринади. Ортидан минглаб юлдузларни эргаштириб кетаётган ойдай малак ўқувчи кўз олдига келади. “Сел унутган кўлмаклар Мисли ойнинг сингани” мисраларидаги чиройли ўхшатишдан ташқари “сел унутган кўлмак” образли ифодаси ҳақида ўйга толиш, унинг тагига етишга уриниш шеърхонни юксалтиради. Самимий туйғулар ифодаси бўлмиш шеърдан ҳайратга туша оладиган, чинакам шеърий сатрлар бағридаги сеҳрни ҳис қилишга қодир ўқувчи маънавий оламида эзгу сифатлар шаклланиши шубҳасиздир.\nШоиранинг “Тун” шеърида кўнгил ҳолати табиат манзарасига маҳорат билан уйғунлаштирилган. Бу асарнинг дастлабки икки мисрасиёқ киши диққатини тортади: “Тоғ ортига ўтиб кетди кун, Секин чўкди тоза, салқин тун”. Бир қараганда куннинг тоғ ортига ўтиб кетиши ва туннинг кириб келиши табиатнинг жўн бир ҳолати. Лекин бу ҳолатнинг шоирона тасвири, бу тунда шоиранинг бедорлиги, қоп-қоронғилигининг ўзи билан кўнгилларда ҳадик уйғотувчи туннинг тоза деб ифодаланиши, унинг кириши “чўкди” тарзида таърифланиши кишини ён-веридаги нарса-ҳодисаларга бошқачароқ, шоирона кўз билан қарашга ундайди. Шеърга кириш вазифасини ўтаган бу икки мисра тингловчини руҳан тун қучоғига етаклагандай бўлади. Улар замиридаги сокин ва бетакрор оҳанг ўқувчини шу ҳолатга олиб киради.\nШеърнинг кейинги банди оҳанги эса тамомила ўзгачалик касб этади: “Мен дераза очганим чорбоғ, Сокин ухлар тун кўрпасида. Майин қўшиқ ёйилар ҳар ён, Эсиб ўтган ел шарпасида”. Кириш мисралардаги тунга муносиб сокинлик ўрнига илк бандда қувноқ ҳаётбахш оҳанг, табиатнинг чексиз гўзаллигини кўра оладиган, ундан завқлана биладиган, тошиб чиқаётган туйғуларини ифодалашни уддалайдиган лирик қаҳрамон тийнати акс этади.\nМисраларда “тун кўрпасига бурканган чорбоқ”қа дераза очган шоира туйғулари, ел шарпасидан таралаётган майин қўшиқни илғагандаги кўнгил ҳолати ўқирман тасаввурида гавдаланади. Иккинчи бандда шеърхон диққати тунни аллалаб оқаётган сувга тортилади. Ўқирман сувнинг тунни аллалаши тасвирига илк бор дуч келгани учун бу чиройли ташбиҳ уни ўзига ром қилади. Банддаги қолган уч мисра шоиранинг бедорлиги ҳолатини ифодалайди. Унинг ҳамроҳлари: “парча қоғоз”, “кичик бир қалам”, боши узра порлаб турган чироқ ва сув аллалаётган сокин тун. Маҳорат билан қилинган тасвир ўқувчи кўз олдига бедор лирик қаҳрамон “берилиб қулоқ сол”аётган туннинг куйи, қуйилиб келаётган хаёлларнинг ранг-баранглиги ва кўнгилдан кечаётган туйғулар ифодасига сўз тополмай шошиб қолган қаҳрамон ҳолатини келтиради. Сокин тунда кўнглида содир бўлаётган кечмишларга ранг ахтариб, топа олмай қийналаётган инсоннинг ҳолатини ҳиссиёт қўзғайдиган тасвирга айлантириш чин истеъдод эгасининггина қўлидан келади.\n“Тун”нинг тўртинчи бандида парвона тимсоли тасвирга тортилади: “Соф ел эсар… Парвона учар, Чироқ атрофида ўргилиб, Ўзин уриб парт бўлади-ю, Столимга тушади келиб”. Шоира чироғи атрофида “ўргилиб”, ўзини оловга уриб “парт бўлган” парвона мумтоз адабиётда кўпинча ишқ ўтида ўзини қурбон қилган ошиқ тимсолида намоён бўлади. Мазкур шеър ўқувчиларни парвона кимнинг тимсоли экани тўғрисида ўйлашга мажбур қилади. Кейинги бандда тун таъсирида шоира кўнглидан кечган исмсиз туйғуларнинг шеър шаклида бир парча қоғозга тўкилиши жўнгина “мен ёзаман” шаклида ифодаланган.\nШоиранинг юраги дунёдаги эзгулигу ёвузлик, гўзаллигу хунукликка очиқ экани боис ҳаётдаги ҳамма нарса унга таъсир қилиб, мувозанатдан чиқаради. Ҳаёт ҳодисалари туфайли кўнглида содир бўлаётган безовталик, дард унга тинчлик бермайди. У ёзмаса, тузалмайди, енгиллашолмайди. Унга тунлари уйқу бермай бедор қилган ҳам шу – дард. Самимий кўнгилда пайдо бўлган ва сўз билан моддийлашган дард қайсидир даражада, бошқаларга ҳам хослиги, уларнинг кўнгил торларини черта билгани учун ҳам шоиранинг шеърлари ўзгаларга таъсир қилади, ҳузур бағишлайди. Ўзгаларгада “юқади”ган дард туфайли лирик қаҳрамон тунни бедор ўтказиб, тонгни кутиб олади. Тун гўзаллигидан шунча таъсирланган шоира ёруғ тонгнинг тасвирига киришиб ўтирмайди. Чунки унинг тасвирига қалам ожиз…\nШеърнинг: “Кўзларимда эриб кетди тун, Ёйилмоқда, ёрқин жувон кун” тарзидаги сўнгги икки мисраси салмоқли бадиий ва мажозий маъно ташийди. Кўзининг олдида эриб кетган тун гўзаллиги кўнглида ғалаён қўзғаган лирик қаҳрамон ёйилаётган “ёрқин жувон кун”ни катта умидлар билан қаршилайди.\nЁрқин истеъдод, бетакрор шахсият, камёб тақдир эгаси бўлган шоира Зулфиянинг таъсирчан шеърияти узоқ йиллар миллат аҳлига самимият сабоқларини беришда давом этаверади.


ЎзА - Андижонда хусусий мактаб иш бошлади\n24.08.2018 16:48 Чоп этиш версияси\nАндижонда хусусий мактаб иш бошлади\nМамлакатимиз мустақиллигининг 27 йиллик байрами арафасида Андижон шаҳрида “Zahiriddin Muhammad Bobur Universal Academiy” деб номланган хусусий умумтаълим мактаби иш бошлади.\nВилоят ҳокимлигининг кўмаги билан Андижон миллий ҳунармандчилик ва ижтимоий иқтисодиёт касб-ҳунар коллежининг бўш турган биноси реконструкция қилиниб, мослаштирилган, замонавий кўринишга эга 600 ўринга мўлжалланган вилоятдаги илк хусусий умумтаълим мактабида инглиз, рус тиллари ҳамда математика фани чуқурлаштириб ўқитилади.\n– Мактабимизда ўқувчиларнинг пухта билим олиши учун зарур шароитлар яратилган, – дейди муассаса раҳбари Нилуфар Ҳайдарова. – Мавжуд 27 ўқув хонаси бугунги кун талаби даражасида жиҳозланди. Айни кунда 2018/2019 ўқув йили учун 1-5 синфларга ўқувчилар қабул қилинмоқда. Уларга икки маҳал иссиқ овқат берилади, узоқдан келганлар ётоқхона билан таъминланади.\nЎқувчилар суҳбат асосида қабул қилиниб, иқтидорига қараб қайси йўналишда ўқиши аниқланади. Ўндан ортиқ тўгараклар ташкил этилиши кўзда тутилган. Дарс ва тўгарак машғулотларини малакали педагоглар ҳамда ҳиндистонлик тажрибали мутахассислар ўтади.\nМуассасанинг ўқув дастурлари, дарсликлар билан таъминланиши вилоят халқ таълими бошқармаси билан келишган ҳолда амалга оширилади. Таълим-тарбия жараёнида ўқувчи психологиясини ривожлантириш, эркин мулоқот қилиш кўникмасини шакллантириш, мактаб жамоаси ҳамда ота-оналар ҳамкорлигига алоҳида эътибор қаратилиши белгиланган.


Газета СБХ / 2014 год / № 9 / Айёмингиз муборак, муҳтарама аёллар!\nБугун нафосат соҳибаларини парламентимиз сенаторлари, депутатлари, давлат ва хўжалик бошқаруви органлари, корхона ва ташкилотлар раҳбарлари, тадбиркор-ишбилармонлар, спорт усталари, бир сўз билан айтганда, исталган соҳа вакиллари орасида учратиш мумкин. Жумладан, мамлакатимиз иқтисодий хавфсизлигини таъминлашга хизмат қилувчи божхона органларида ҳам 700 нафарга яқин опа-сингилларимиз фаол хизмат қилиб келмоқда.\n«Тошкент-Аэро» ИБКнинг Даромадлар ва божхона қиймати бўлими бошлиғи, божхона хизмати подполковниги, «Ўзбекистон Республикаси Қуролли Кучларига 15 йил» эсдалик нишони совриндори Альбина Аҳмедова билан суҳбатимиз Халқаро хотин-қизлар куни арафасида бўлиб ўтди.\n– Мен айнан баҳор кунларида сўлим Сурхон воҳасида туғилганман, – дейди А.Аҳмедова. – Елкамга погон тақиб, божхоначи формасини кийганимга ҳам 18 йил тўлибди.\nИшга кирган биринчи кунимни кечагидек эслайман. Ўша даврдаги божхоначи формасида ишга келар эканман, йўл бўйи ҳамманинг нигоҳи менга қадалаётганини сезиб, бироз ўнғайсизланардим. Аммо ич-ичимдан фахрланардим. Энг муҳими, ҳаётда оқу қорани танийдиган, анчагина турмуш ва иш тажрибасига эга бўлганимдан кейингина божхона соҳасига кириб келганим учунми, ота-онам бу қароримга қаршилик билдиришмаган, аксинча руҳан қўллаб-қувватлашган. Бугун эса улар менинг божхона органларида хизмат қилаётганимдан, озми-кўпми ютуқларга эришаётганимдан фахрланишади.\nБаъзида ота-онамнинг мадади, руҳий далдаси бўлмаганида, ҳуқуқни муҳофаза қилувчи идораларда, эркаклар билан елкама-елка туриб, баб-баравар ишлаб кетолмасдим деб ўйланиб қоламан. Қолаверса, инсон аввало ўз касбини севиши ва қилаётган ишидан мамнун бўлиши лозим! Шу касбни танлаганим учун бирон марта ҳам афсус чекмаганман.\nОтам ўқитувчи, онам эса шифокор бўлганлар. Мен ва акамнинг келажагига улар жиддий қарашди, бизларнинг илмли, касб-ҳунарли бўлишимиз учун барча шароитларни яратишга жону жаҳдлари билан ҳаракат қилишди. 1987 йилда ўша пайтдаги Тошкент ирригация ва қишлоқ хўжалигини механизациялаштириш инженерлари институтини тугатдим. Аммо бу билан қаноатланмай, 1999 йилда Термиз давлат университетини ҳам молия ва кредит йўналиши бўйича сиртдан битирдим.\n34 йиллик меҳнат фаолиятим давомида халқ хўжалигининг турли соҳаларида оддий ишчи, муҳандис, иқтисодчи, банк ходими сифатида фаолият юритдим. Тақдир ҳукми 1996 йилда мени божхона хизматига етаклади, Давлат солиқ қўмитасининг Божхона бош бошқармаси Сурхондарё вилояти божхона хизматида божхона пости инспектори лавозимида хизматга киришдим. Орадан 3 йил ўтиб эса «Тошкент-Аэро» ИБКнинг айни пайтда ўзим раҳбарлик қилаётган бўлимига катта инспектор этиб тайинлашди.\nАслида қатъият ва талабчанлик барча касбларда керак. Бизнинг тизимда эса у ўта муҳимдир. Божхона хизмати мамлакатимиз иқтисодий суверенитетини ҳимоя қилишни таъминлайдиган ва давлат хазинасини тўлдиришга катта ҳисса қўшадиган энг муҳим давлат идораларидан бири ҳисобланади. Ўтган 2013 йилда божхона тўловлари бўйича давлат бюджетига ундирилган маблағларнинг 2012 йилга нисбатан 23 фоизга кўпайишига эришилди. Ташқи иқтисодий фаолият иштирокчиларига божхона тўловлари бўйича берилган имтиёзлар 2012 йилга нисбатан 36,6 фоизга ўсди. Қўлга киритилган натижаларда озгина бўлса-да, ҳиссам борлигидан беқиёс даражада фахрланаман. Менимча, ҳеч қайси давлатда тадбиркорликка бу қадар кенг шарт-шароитлар, енгилликлар яратилмаган бўлса керак!\n– Республикамизда ташқи иқтисодий фаолият соҳасида шуғулланаётган, импорт-экспорт операцияларини амалга ошираётган аёлларнинг ҳам сафи ортиб бораётгани қувонарли. Умуман, сиз аёлларнинг бизнесдаги, тадбиркорликдаги қобилиятига қандай баҳо берасиз?\n– Аёлларга имконият берилса бас, тоғни ҳам талқон қилишади! Аёлларнинг кичик бизнесда бўладими, ташқи иқтисодий фаолиятда бўладими, юқори кўрсаткичларга эриша олиш салоҳияти эркакларникидан қолишмайди, деб ўйлайман.\nҚаранг, оддий бир мисол: ахборот-коммуникация технологиялари ва Интернетнинг имкониятлари кенгаяётган бугунги кунда божхонада ҳам товарларни электрон шаклда декларациялаш амалиётининг татбиқ қилинганлиги божхона расмийлаштируви бўйича аёллар орасидаги мутахассислардан ҳам, тадбиркорлардан ҳам алоҳида билим ва компьютер саводхонлигини талаб қилмоқда. Оиласидан ортиб, аёл жамиятдаги шу каби тезкор янгиликларни жадаллик билан ўзлаштира олаяптими, буни фақат олқишлаш керак!\nБожхоначи аёллар деганда фақатгина иш столида турли ҳужжат ва ҳисоб-китобларга ўралашиб қолган аёлларни тасаввур қилишса, адашишади. Бугунги кунда аёл касбдошларим божхонанинг турли йўналишларида хизмат қилишади. Навбатчилик қисмида ҳам, чегара-божхона постларида ҳам, ҳаттоки кинология соҳасида ҳам божхоначи аёлларни учратиш мумкин. Улар руҳан ва жисмонан катта куч талаб қилувчи вазифаларни бажариш чоғида баъзан ўз ҳаётларини хавф остига қўядиган вазиятларга ҳам дуч келишади. Бундай масъулият ва шарафни фақатгина божхона хизматида фаолият юритувчи аёллар ич-ичларидан ҳис қила олишади. Зеро, улар муқаддас юртимиз сарҳадларини қўриқлашмоқда.\nПрочитано: 1996 раз(а)


Ўзбекистонда мухолифат бўлиши шарт « O'zbekiston ERK Demokratik Partiyasi\nЎзбекистонда мухолифат бўлиши шарт\n23 May 2013 - 5:21\nЯна МХХчилар вайсай бошлашди. Бу ерда келажакдаги президент ва мухолифат ҳақида гап кетаяпти. Муаллиф ҳар ким эркин сайлаш ҳуқуқига эга бўлсин, демоқда. Агар ЎХҲ ёқмаса, унга овоз берманг, бор гап шу! Истаган Мирзиёевга, Азимовга ёки Гугушага овоз берсин! Шу ҳам муаммоми?\nНега сизлар Солиҳдан бунчалар қўрқасизлар? У ҳозир ҳорижда, аммо сизлар тўсатдан халқ унга эргашиб кетса нима бўлади, деб оёқларингиз титрамоқда. Ҳозир ахир бизнинг сайлаш имконимиз, яъни сайлаш учун муқобил номзодларимиз йўқ. Шунинг учун ҳам барча раҳбарлар порахўрликка ботиб қолган. Уларни ҳақиқий ва қонуний мухолифатдан бошқа ҳеч ким тўхтата олмайди. Каримов ўзи тўқиган “мухолифат” бу ишни қила олмайди…\nБиз агар ҳамшаҳарларимизни қўллаб қувватламасак, ким ҳам бизни ҳимоя қилади? У ҳолда анархия (ҳокимиятсизлик) шундай давом этаверади. Бу эса ҳозиргидек фақирликни, ўғриликни, гастарбайтерликни, ҳуқуқсизликни, сохта судларни, деҳқонларнинг ерларини тортиб олишни, тижоратчиларни талашни келтириб чиқаради. Бундай давлатга чет эл сармоядорлари албатта келишни исташмайди. Балки ўғирлаб қочишни биладиганлар келишлари мумкин…\nМухолифат энг камида ҳокимиятдаги порахўрликни назорат қилиш учун ҳам Олий Мажлисда (парламентда) жой олиши керак, деб ўйлайман. Қаранг, қандай расво бўлдик: Гугуша ўзбек халқининг бойлигини ҳаёсизларча таламоқда! Нега энди мен бу ҳақиқатни Фарғона агентлигидан ўқиб ўрганишим керак? Нега бизнинг Прокуратура жим жит? Нега раҳбарларнинг даромади ҳақидаги масала кўтарилмайди бизда? Улар хориждаги виллаларни қайси пулга сотиб олишган? Қимматбаҳо саройларни ва машиналарчи? Нимага ҳеч ким мол мулки йўқ қилинаётган оддий фуқароларнинг ҳуқуқларини ҳимоя қилмайди, аксинча кўпчилик ақлсиз ва нодон раҳбарларга лаганбордорлик қилади? Бу зулмни ким тўхтатади?\nМасалан, менга Қирғизистонда “қонуний” ўғри озодликка чиқарилгани учун катта мансабдаги раҳбарларни жазолашгани маъқул бўлди. Оддий маъмурни эмас, катта раҳбарларни жазолашди. Қачон бизда шундай бўлади? Бундай масаларни ким кўтариб чиқишга журъат қила олади? Сохта мухолифатми? Одамни кулдирманг. Фақат ҳақиқий мухолифатгина бу ишни қилиши мумкин. М. Солиҳ президенликка номзод бўлганди ва ўшанда унинг халқ ичида обрўси катта эди. Халқ ўшанда ўзини қул ва мискин қиладиган эски коммунистни (кечирасиз коммунистларнинг эски ёки янгиси бўлмайди) сайлаганини билмаганди…\nЎХҲ адолатли ва эркин сайловлар бўлиши учун ҳам Ўзбекистонга келиши керак. Эркин сайловлар эса бизнинг Конституцияда ёзилган қонуний ҳуқуқимиздир. Конституцияни бузаётганлар эса жиноятчилардир. Биз уларга қарши бутун имконларимиз билан курашишимиз керак.


Германия ҳукумати: Мамлакатга қочқинлар оқими камайган\n18:02 / 28.08.2016\nГермания миграция ишлари муасссасаси раҳбари Франк-Юнгер Вайс Bild нашрига маълум қилишича, мамлакат ҳукумати йил охиригача Яқин Шарқ мамлакатларидан 300 мингга яқин муҳожир ва қочқинни қабул қилишни режалаштирмоқда.\n«Биз бу йил 250 мингдан 300 минггача қочқинни қабул қилишга тайёргарлик кўряпмиз. Мамлакат ҳудудига катта миқдордаги одамларнинг келиши эҳтимоли кам», — деб таъкидлаган Вайс.\n«Агар кўпроқ келишса, биз босим остида ишлай бошлаймиз, лекин 2015 йилнинг ёзидаги ҳолат такрорланмайди», деган у.\nЎтган йилда Германияга Яқин Шарқ, Афғонистон ва Африкадан миллиондан ортиқ қочқин келганди.\nГФР ИИВ маълумотига кўра, жорий йилнинг биринчи ярмида бошпана сўраб 390 мингдан ортиқ киши мурожаат қилган. Улардан қанчаси 2016 йилгача, яна қанчаси 1 январдан кейин Германияга келгани маълум эмас.\nBild нашри маълумотига кўра, айни вақтда Германиядан бошпана сўраган жами 530 мингдан ортиқ кишини мурожаати кўриб чиқилмоқда.\nГерманияда сентябрь ойи ўрталарида йирик немис компаниялари раҳбарларининг Ангела Меркель билан учрашуви бўлиб ўтади. Учрашувда канцлер уларга қочоқларни кўпроқ ишга қабул қилишга чақириши кутилмоқда.\n34361 киши: Британия нашри Европага йўлда ҳалок бўлган муҳожирлар исмларини маълум қилди\n21:25 / 20.06.2018


Юртимизга мустамлакачилар қадамларининг тезлашиб қолганидан огоҳ бўлиш вақти келмадими? - | Hizb-Uzbekiston.info\nHome›МАТБУОТ БАЁНОТИ›Юртимизга мустамлакачилар қадамларининг тезлашиб қолганидан огоҳ бўлиш вақти келмадими?\nЮртимизга мустамлакачилар қадамларининг тезлашиб қолганидан огоҳ бўлиш вақти келмадими?\nСўнгги кунларда турли оммавий ахборот воситаларида Америка ва Россиянинг турли даражадаги вакилларининг ташрифи ҳақидаги талай хабарлар пайдо бўлди. Масалан, АҚШнинг Афғонистон бўйича махсус вакили Залмай Халилзод 9 июль куни хориж сафарига йўл олди. У Қатар, Покистон ва Ўзбекистонда бўлиб, Президент Шавкат Мирзиёевнинг ташаббуси билан ташкил этилган “Марказий ва Жанубий Осиё: минтақавий ўзаро боғлиқлик. Таҳдидлар ва имкониятлар” номли юқори даражадаги халқаро конференцияда иштирок этади. Бу ҳақда 10 июль куни АҚШ Давлат департаменти маълум қилди.\n“Махсус вакил Ҳалилзод Тошкентда Ўзбекистон Ҳукумати томонидан ташкил этиладиган минтақавий боғлиқлик бўйича халқаро конференцияда иштирок этади”, дейилади хабарда. Халилзоднинг Ўзбекистонга ташрифи билан боғлиқ қўшимча тафсилотлар очиқланмаган.\nҚайд этиш керакки, Россия Ташқи ишлар вазирлиги расмий вакили Мария Захарова 9 июль куни ТИВ раҳбари Сергей Лавровнинг 15-16 июль кунлари Тошкентга ишчи сафари билан ташриф буюриши ҳамда “Марказий ва Жанубий Осиё: минтақавий боғлиқлик. Таҳдидлар ва имкониятлар” юқори даражадаги халқаро конференциясида иштирок этишини айтганди.\nБиз мусулмонлар мустамлакачи АҚШ ва Россиянинг юртимизга серқатнов бўлиб бораётгани борасида хушёр бўлишимиз лозим. Чунки ўтган йиллардаги воқеаларга назар ташласак, уларнинг қадами етган Исломий юртлар, жумладан Сурия, Ироқ, Афғонистон каби юртларимиз аҳли устига тонналаб бомба ёғдириб ёш гўдакларни, аёлларни ва қарияларни қираётган жиноятчи-террористлар шулардир. Ҳар куни содир этилаётган қирғинларнинг, қамалларнинг, қолаверса турар-жойлар, экинзорларни вайрон қилишларнинг ортида турганлар ҳам, ўша оддий инсонийлигини унутганлар ҳам, шаҳарларнинг ушбу қирғинлардан жони омонда қолиб, майиб-мажруҳ ҳолида касалхоналарда ётган мазлум аҳлига бомба ёғдирганлар ҳам шулардир.\nБуларнинг барчасига қарамай, малай иш бошчиларимизнинг ушбу кимсаларни очиқ чеҳра билан кутиб олиш учун кўраётган тайёргарликларини қандай тушуниш мумкин? Ўрта Осиё раҳбарлари улар билан ҳамкорлик қилишни ўзлари учун шараф, деб ҳисобламоқдалар. Ваҳоланки, бу икки мустамлакачининг қадами етган юртларда на тинчлик-омонлик ва на тўкин-сочинлик бўлган. Бироқ бугунги ҳукумат раҳбарлари азизликни шу босқинчилардан умид қилмоқдалар. Аллоҳ Субҳанаҳу айтади:\n– “Ҳолбуки куч-қудрат Аллоҳники, Унинг пайғамбариники ва мўминларникидир. Лекин мунофиқлар (буни) билмаслар”. (Мунофиқун:8)\nМусулмонлар бир умматдир, уларнинг дунёқарашлари ҳам, тинчлиги ҳам, ҳаётларидаги ўлчовлари ҳам биттадир. Кофирлар мусулмонлар учун душманлиги ҳақида Роббимиз Ўз каломида шундай дейди:\n– “Кофирлар сизларга очиқ душман бўлган кимсалардир”. (Нисо:101)\n– “Улар душманлардир, бас улардан эҳтиёт бўлинг”. (Мунофиқун:4)\nДунёнинг барча ерларида уруш, камбағаллик, вайронагарчилик, бузуқликларни келтириб чиқараётган ушбу мустамлакачилардир. Бас, шундай экан, юртларимизга тинчлик-хотиржамлик олиб келишни улардан қандай қилиб кутиш мумкин? Мусулмонларнинг муаммоларини тўғри муолажа қиладиган Аллоҳнинг Китоби ва Расули ﷺ нинг суннати қўлимизда турган бир пайтда Америка ва Россияни қиблагоҳ қилиб олиб, улар сари юзланишимиз тўғри бўладими? Аллоҳ Таоло айтади:\n– “Эй мўминлар ўзларингизни қўйиб, (у мунофиқларни) сирдош дўст тутманглар! Улар сизларга зарар етказишда кучларини аямайдилар ва ёмон ҳолга тушишингизни орзу қиладилар”. (Оли Имрон:118)\nЮртларимизга кўз олайтираётган барча мустамлакачи давлатларни ўз ишларимизга аралашишдан ман қилишимиз, уларни элчихоналарини ҳам қолдирмай чиқариб юборишимиз вожиб ишдир. Бу иш Исломий ҳаётни қайта бошлаш йўлидаги катта қадамлардан бири бўлади. Зеро, бу мустамлакачилар жуда заифдир. Ташқаридан улкан кўринганлари билан ичларидан чириб битганлар.\nСурия майдонидаги охирги воқеалар Париж ҳужумларининг уларга алоқаси борми? Оқ уй: биз Москва билан Сурия масаласида ҳарбий томонлама мувофиқлашмаймиз Америка демократияси қаҳрамонларини кўрганмисиз?! Жинояткор Россия Ҳизб ут-Таҳрирнинг Ютубдаги видеоларига ҳужум қилмоқда\nҲизб ут-Таҳрир – Кениянинг Навид Баттни озод этишга доир кампания ва тадбирлари


Ижтимоий тармоқларда “Сурхондарёда Қизил китобга киритилган ва Ўзбекистонда саноқли қолган сиртлон овланди” мавзуида тарқалган хабар юзасидан Узун туман Экология ва атроф-муҳитни муҳофаза қилиш инспекцияси ва туман ИИБ томонидан ўрганиш ишлари олиб борилган.\nСуриштирув давомида Узун тумани "Мустақиллик" маҳалласида яшовчи фуқаро П. Очилдиев овчилик қилиши учун қуроли йўқлиги ва овчилик уюшмасига аъзо эмаслиги аниқланиб, фуқаро жорий йилнинг феврал ойида туманнинг "Хурсанд" маҳалласи ҳудудидаги фермер хўжалигига қарашли ер майдонида қўйларини боқиб келган.Ярим тунда сиртлон (дўлта) чўпоннинг қўйларига ҳужум қилган, 5 бош ит қўйларни ҳимоя қилиш мақсадида дўлта яъни гиенага жароҳат етказади. Орттирилган жароҳатлар сиртлон (дўлта)нинг ўлимига сабаб бўлади.Ўлдирилган ҳайвон эртаси куни чўпонлар томонидан фото суратга туширилади.\nМаълумот ўрнида сиртлон (дўлта)лар бутунлай йўқ бўлиб кетиш арафасида турган, локал тарқалган кенжа тур ҳисобланиб, Қизил рўйхатга киритилган. Ярим чўл ва чўл ҳудудларида яшайди, кечаси ов қилади. Якка ёки жуфт бўлиб юради. Йилига 1 марта 2-4, баъзан 6 тадан болалайди. Гуруҳ бўлиб йирик туёқли ҳайвонлар, баъзан уй ҳайвонларига ҳам ҳужум қилади.\nСиртлон (дўлта)ларнинг сони доимо кам бўлгани кузатилган. 2011 йилда Сурхондарё вилоятидаги Оқтепа сув омбори атрофида сиртлонларнинг 6 тадан иборат тўдаси аниқланган бўлса, 2012 йилда 10 бош сиртлон, 2016 йилда эса урғочи сиртлон ва 2 та боласи қайд этилган.\nҚизил китобга киритилган сиртлон(дўлта)ларни мамлакатимиз ҳудудида овлаш тақиқланган. Сиртлонларни сақлаб қолиш мақсадида аҳоли ўртасида тушунтириш ишларини янада кучайтириш ва муҳофаза этиладиган табиий ҳудудларда уларни яшаши учун шароитларни яратиш мақсадга мувофиқдир.\nЎзбекистон Экологик партияси ёввойи ҳайвонларни овлаш ва уларнинг ўлимига сабаб бўладиган ҳар қандай ҳаракатларни кескин қоралайди. Она табиатнинг ажралмас қисми бўлган ноёб ва камайиб бораётган ҳайвонларни ҳар томонлама муҳофаза қилиш, ҳайвонот дунёсига нисбатан эҳтиёткорона муносабатда бўлиш ва қонун талабларига сўзсиз риоя қилишга чақиради.\nЎзбекистон Экологик партияси Матбуот хизмати


Афсонавий парламентнинг депутати Шергази Мамбетов вафот этди | ҚИРҒИЗИСТОН ЯНГИЛИКЛАРИ\nАфсонавий парламентнинг депутати Шергази Мамбетов вафот этди\n«Афсонавий парламент»нинг собиқ депутати, мутахассис-геолог Шергази Мамбетов вафот этгани маълум бўлди. Унинг вафот этганини Kaktus.mediaга набираси Улукбек Маратов хабар қилди.\nМаратовнинг айтишича илмий ва сиёсий арбоб икки томонлама пневмониядан оламдан ўтган. У 84 ёшда бўлган.\nШергази Мамбетов ким бўлган?\nМамбетов геология ва тоғ-кон тармоғи мутахассиси, 150дан ортиқ илмий асарлар муаллифи қатори танилган. Унинг орасида таълим вазирлиги тасдиқлаган 7 монография ва 20дан ортиқ методик ўқув қуроллари бор.\n1976-1992 йиллари Фрунзе политехника институтининг доцентидан ректоригача бўлиб ишлаган. 1990 йили Мамбетов фан ва таълим вазирлиги қўмитасининг раиси ва депутат сифатида «афсонавий парламент»нинг таркибига кирган.\nКейин у фан ва енгил саноат бўйича парламент комиссиясини бошқарган — ҳукуматга қарашли Минерал-хом ашё ресурслар комплексини ўзлаштириш бўйича давлат комиссия. Мамбетов Қумтўр конини ишлатишга боғлиқ энг биринчи парламент комиссиясини бошқарган.\n1996 йили Мамбетов илмий ишларга қатнашиб келган. Умрининг охиригача Б.Н.Елсин номидаги КОСУнинг тоғ-кон ишларини физик процесслари кафедрасида дарс берган.\nТехника фанлари доктори, профессор, геомеханика, минерал ресурсларни комплекс ўзлаштириш ва фойдаланиш, кон бойликларини ишлатишдаги ноанъанавий технологиялар бўйича дарс берган. Бундан ташқари, Геолог ва тоғ-кон енгил саноатчилар ассоциация бошқармасини ва миллий аттестация комиссиясининг геология ва тоғ фанлари бўйича экспертлар кенгашининг таркибига кирган.\n2021 йилнинг май ойида «Қумтўр»га ташқи бошқарув киритилгандан кейин Мамбетов ва «афсонавий парламент»нинг бошқа депутатлари матбуот анжумани ўтказишган.\nМамбетов Қумтўрдаги қонун бузилишларига қочқин президент Аскар Акаев айбдор деб билдирган.\nУнинг айтишича, ўша йиллари Аскар Акаев бошчилигидаги ҳукумат раҳбарлари «ақлга соғмай сиёсат олиб бориб», Қумтўр танловсиз Канаданинг «Камеко» компаниясига ўтиб кетган.\n«Мен «олтин комиссияси»нинг раиси эдим, конни ишлатишнинг йўлини топиш учун 9 депутат 9 ой ишлаганмиз. Бироқ Аскар Акаев бошчилигидаги ҳукумат раҳбарлари ақлга сиғмас сиёсат олиб бориб, фақат фойдани кўзлаган чет элликлар билан алоқа ўрнатган», — деган Мамбетов.\nАввалги мақолаCOVID-19: Охирги суткада коронавирснинг янги 1 102 ҳолати қайд этилди\nНавбатдаги мақолаСузоқнинг бир неча қишлоқларида сел юриб, 6 ёшли қиз ҳалок бўлди


Шайхулислом Ибн Таймийя «Мавлид» ҳақида » Тавҳид\nШайхулислом Ибн Таймийя «Мавлид» ҳақида\n3,045 марта ўқилган\nШайхулислом Ибн Таймийя раҳимаҳуллоҳ айтади: «… Баъзи инсонлар пайдо қилаётган, насороларнинг Ийсо алайҳиссаломнинг туғилган кунини нишонлашларига тақлидан ёки Набий соллаллоҳу алайҳи васалламга нисбатан муҳаббат ва улуғлаш ниятида қиладиган мавлудин-набий деб аталмиш байрамлари ҳам шу жумладандир. Балки Аллоҳ муҳаббат ва ижтиҳодлари сабабидан уларга ажр берар, аммо пайғамбар туғилган кунини байрам деб киритган бидъатлари учун эмас. Аслида, Набий соллаллоҳу алайҳи васалламнинг туғилган кунлари айнан қайси кунлиги ҳақида ихтилофлар бор, қолаверса уни байрам қилиб йиғилишлар қилишни салафлар қилмаганлар. Агар бунда катта яхшилик бўлганда салафлар албатта қилган бўлардилар, улар биздан кўра бунга лойиқроқ ва биздан кўра улар Расулуллоҳ соллаллоҳу алайҳи васалламни улуғловчироқ, яхши ишларга биздан кўра ҳарисроқ эдилар.\nБалки Расулуллоҳ соллаллоҳу алайҳи васалламга бўлган муҳаббат у зотни улуғлаш, у зотга эргашиш, итоат қилиш, буйруқларига бўйсиниш, суннатларини ботинан ва зоҳиран тирилтириш, олиб келган йўлларини ёйишда ва бунинг учун қалб, тил ва қўл билан жиҳод қилишда кўриниши керак. Аввалги муҳожир ва ансорлардан иборат салафларнинг ва уларга яхшилик билан эргашган зотларнинг йўллари шу эди»\nОдамлар «мавлид» сўзини турлича тушунадилар ва унга турлича маъно берадилар. Суҳбатимиз давомида эса Робиул-аввал ойининг 12 кунида амалга ошириладиган диний ибодатларни ўз ичига олган «мавлид» ҳақида гап боради. Ушбу ибодатларнинг энг кўп тарқалганида ривоят қилинишича, хуфтон намозидан кейин масжидда ёки бирор мусулмоннинг уйида тўпланиб, туни билан намоз ўқиш, барча биргаликда хос дуоларни ўқиши, ёки Қуръондан танланган оятларни ўқиши, қўшиқ эшитиш, Муҳаммад соллаллоҳу алайҳи васалламга аталган шеър ва саловотлар айтиши керак экан.\nҲақиқат шуки, мусулмонлар кўрсатилган амалларнинг бирортасини на 12 санада, на Робиул-аввал ойининг бошқа бир кечасида бажармасликлари лозим. Нима учунлигини тушунтириб ўтамиз.\nБиринчидан, мавлидни нишонлаш ҳақида Қуръон ва Суннатда бирор нарса айтилмаган. Бундан ташқари бирорта саҳобадан, шунингдек уларнинг шогирдлари бўлган тобеинлардан, Робиул-аввал ойида Пайғамбар соллаллоҳу алайҳи васаллам туғилган кунини, ёки ушбу ойни бошқа бир услубда нишонлаганларига далолат қилувчи бирор нарса айтилмаган. Шу ўринда аввалда айтганимиздек, Қуръон ва Суннатга салафлар амали билан солиштирган ҳолда эргаширшимиз лозим эканлигини ёдга олишимиз керак. Наҳотки уларнинг дини тўғри бўлмаса?! Қандай қилиб улар мавлид мусулмонларнинг буюк байрами эканлигини билмай қолган бўлсалар?! Агар мавлидни нишонлашда ҳақиқатдан савоб берилганида, улар бу байрамда иштирок этишга шошилган бўлмасмидилар?! Агар биз салафларнинг дини мутлақо тўғри бўлгани, улар қайси диний байрамни қачон нишонлаш лозимлигини биздан кўра билувчироқ бўлганлари, агар улар Ислом динида «Мавлид» номли байрам мавжудлигини билганларида эди, уни нишонлаш орқали савобга эришишга интилишда биздан ўзиб кетган бўлишлари ҳақидаги саволларга жавоб берсак, кейинги авлод мусулмонларида бундай маросим бўлиши мумкин эмаслигини айтишимиз керак бўлади. Имом Молик (моликий мазҳабининг асосчиси) ҳақ сўзни айтдилар: «У кунда дин бўлмаган нарса бугун дин бўлмас» («ал-Эътисом», 1/64).\nИккинчидан, Ўзбекистонда омма эргашган ҳанафий мазҳабида мавлид байрами ҳақида нима маълумот бор? Жавоб оддий: ҳеч нарса. На Имом Абу Ҳанифа, на унинг яқин шогирдлари мусулмонлар мавлидни нишонлашлари керак эканлиги ҳақида бирор нарса дейишмаган. Бугунги кунда аввалги ҳанафий имомларнинг кўпгина китоблари қайта нашр қилинган, баъзилари эса ҳатто ўзбек тилига ўгирилган. Хусусан, ақида масалаларига оид «Фиқҳул Акбар» ва «Ақида Таҳовийя», фиқҳий китоблардан эса «Ҳидоя», «Мухтасар» каби китоблар. Шу ва бошқа ҳанафий мазҳаби манбаларидан бизга шу нарса маълум бўладики, Исломда «Ийд ал-Фитр», «Ийд ал-Азҳо» ва баъзида жума намозини байрам деб номлашган. Бироқ Исломда «Мавлид» номли байрам мавжудлиги ҳақида бирор нарса айтилмаган.\nУчинчидан, Пайғамбар соллаллоҳу алайҳи васалламнинг туғилган кунларини нишонлаш қаердан пайдо бўлди ўзи? Ислом тарихчиларининг иттифоқ қилиб айтишларича, бу байрамни илк бор Шиалар Убайдийлар (Фотимийлар) давлати даврида ўйлаб топишган. Хусусан Мақризий «ал-Хутат»да айтади: «Фотимийлар ҳукмдорлари кўпгина байрамларни киритишган, улар ичида Пайғамбар соллаллоҳу алайҳи васаллам ва Али ибн Абу Толибнинг туғилган кунлари. Булардан ташқари Ҳасан, Ҳусайн, Фотима ва ҳоказоларнинг туғилган кунларини нишонланган». Кейинчалик султон Салоҳиддин Айюбий фотимийларни тор-мор қилиб, Мисрдан қувиб чиқарганда, ўша байрамларнинг барчаси бекор қилинган. Бироқ бир қанча вақт ўтгач (Ироқ ҳудудидаги) Ирбил шаҳрининг волийси бўлган султон Музаффар Абу Саид баъзи инсонлар ушбу байрамни яширин равишда уйларида нишонлашни давом этаётганларини кўриб, таъқиқни бекор қилишга ва оммавий байрам қилишга қарор қилди. У бир чодир қўйишни ва ўша ердан бутун Робиул-аввал ойи давомида озиқ-овқат ва совғалар тарқатишни амр қилди. Шундай қилиб бу байрам ҳар йили нишонланадиган бўлди. Бунга тарихчилардан Ибн Касир (774 ҳ.й. вафот этган), Қолақшандий (821 ҳ.й. вафот этган), Мақризийлар (845 ҳ.й. вафот этган) гувоҳлик бердилар. Эътибор бермоқ лозимки, ушбу ҳодисалар ҳижрий 6 асрда бўлиб ўтган, яъни Пайғамбар соллаллоҳу алайҳи васалламдан 600 йил кейин. Шу сабабдан ҳам биз на Қуръонда, на Суннатда, на саҳоба ва мазҳаб асосчилари бўлган тўрт имомдан иборат салаф солиҳларнинг амалларида мавлид тилга олинганини билмаймиз.\nТўртинчидан, ҳар йили нишонланадиган ушбу байрамга ислом уламолари қандай муносабат билдирдилар? Айтиб ўтиш лозимки буюк уламолардан (Ибн Ҳажар (852 ҳ.й.), Саҳавий (902 ҳ.й.), Суютий (911 ҳ.й.)) баъзилари ушбу байрамни нишонлашни маъқулладилар. Бироқ уларнинг бу ҳукмлари диндаги бидъат икки хил бўлади – яхши ва ёмон, деган эътиқодга асосланган эди. Ўша уламолар мавлид салаф солиҳлар даврида бўлмаган бидъат эканлигини тўғридан тўғри эътироф қилар эдилар. Бироқ улар ушбу бидъатни, ўзларининг мулоҳазаларига таянган ҳолда, яхши бидъат деб ҳисобладилар ва шунинг учун ҳам унга рухсат бердилар. Ибн Ҳажар айтади: «Пайғамбар соллаллоҳу алайҳи васаллам мавлидларининг асоси – бидъатдир. Чунки Исломнинг аввалги уч асрдаги салафлари уни нишонламадилар. Бироқ бу байрам ўзида шунчалик кўп яхшиликларни жамлаганки, биз уни яхши бидъат (бидъат ҳасана) сарасига киритамиз».\nБундан ташқари, Пайғамбар соллаллоҳу алайҳи васалламни улуғлаш ва у зотга муҳаббат изҳор қилишни бошқа йўл билан қилса бўлади. Бу эса у зотнинг Суннатларини ва ҳаёт манҳажларини ўрганиш, у зотнинг динларини: қандай ибодат қилганлари, қандай яшаганлари ва ҳоказоларни таълим олишдир. Пайғамбар соллаллоҳу алайҳи васалламга саловот айтиш ҳам шунга ўхшайди. Саловот айтишни бир кеча билан чегараламаслик керак, кундалик намозларни тўлиқ адо этиш керак. Чунки ҳар намозимизда Пайғамбаримиз соллаллоҳу алайҳи васалламга саловот айтамиз. Барчамиз Пайғамбар соллаллоҳу алайҳи васаллам Робиул-аввал ойида туғилганларини биламиз. Бироқ у зотнинг туғилганларига йилда бир кунгина эмас, балки ҳар куни шодланишимиз керак. Шундай қилишимиз Муҳаммад соллаллоҳу алайҳи васалламга бўлган муҳаббатимизнинг кучли исботи бўлади.\n/ Кутубхона / Бидъат / Шайхулислом Ибн Таймийя «Мавлид» ҳақида\nyusuf → 28.04.2012 йил\nAbu Yahya → 30.09.2012 йил\nMashaAllah Alloh azza va jalla shu maqolani yozgan birodarga juda kop yaxshiliklarni bersin


22 июнь, 2019, 16:00 586\nТеглар:Суперлига | АГМК | Андижон | Сўғдиёна | Қўқон-1912\nБугун 12-турнинг 2 та ўйинини ўтказилади\nБугун Суперлига 12-туридан ўрин олган яна 2 та учрашуви ўтказилади. Унда аввалги тур Олмалиқда "Навбаҳор" билан куч синашган АГМК бу гал Андижонга боради. Водийнинг яна бир клуби "Қўқон-1912" Жиззаҳда меҳмон бўлади.\nМиржалол Қосимов шогирдлари умуман ўзларига ўхшамаяпти. АГМКга нима етмаяпти деган саволга ҳеч ким жавоб бера олмади. Натижада мураббийнинг ўзи ҳам истеъфо сўради. Аммо клуб раҳбарияти Қосимовнинг бу талабини қондирмади ва у ишлашда давом этмоқда. Иккинчи даврада АГМК кучайиши тахмин қилинмоқда. Миржалол Қосимов ёзда қўлга кирита олмаган футболчиларига яна "оғиз солиши" мумкин.\n11-тур Олмалиқда "Навбаҳор" билан дуранг қайд этган АГМКни бу гал Андижонда ҳам жиддий синов кутмоқда. Тўғри, таркиб борасида олмалиқликлар бироз кучли. Лекин мезбонларда мураббий алмашган. Бир неча йил "Машъал"да фаолият юритган Александр Хомяков энди "Андижон"ни бошқармоқда. Унинг дебюти дуранг бўлди. Буни қарангки, Хомяков учун яна бир имконият. У иккинчи ўйинни ҳам Андижонда ўтказади. Бу эса ғалаба қозониш имкониятини бироз ошириши мумкин. Ўз навбатида Хомяков ва Қосимов дуэли кўпчилик учун қизиқ бўлса керак. Шу боисдан бу ўйинда ким ғалаба қозонишини тахмин қилиш жуда қийин.\nИмкониятлар: 50% - 50%\nУлуғбек Бақоев келиб, жиззахликлар ҳам ғалаба қозонишни бошлаб юборишди. Аввал айтганимиздек, Бақоев жамоани кучайтириб юбормаган бўлса-да, футболчиларга ўзларига бўлган ишончни қайтарди. Шу боис жиззахликлар сафардаги баҳсларда очко ишлашмоқда. Ўтган тур Навоийда дурангга эришди. Бу сафар эса ўз майдонида ишлари юришмаётган "Қўқон-1912" билан куч синашади. Бу учрашувда мезбонларнинг устунлигини тахмин қилиш мумкин. Чунки "Сўғдиёна" айни пайтда яхши формада. Жамоа аъзолари ўзларини яхши тушунишмоқда. Қўқонликлар эса Нўъмон Ҳасанов кетгани билан ниманидир ўзгартира олишгани йўқ. Тўғри, ҳозирги кунда жамоани вақтинча мураббий бошқармоқда. Ушбу мутахассис аввал қандайдир натижа кўсатмаган. Бу бор гап. Лекин Нўъмон Ҳасановни бўшатишдан олдин унинг ўрнига яхши мураббийни олиб келиш керак эди. Мана кўриб турганингиздек, қўқонликларнинг натижалари ҳам шунга яраша бўлмоқда.\n"Сўғдиёна" - "Қўқон-1912" баҳсида мезбонларнинг ғалаба қозонишларига сабаблар кўп. Жиззахликлар Бақоев бошқарувга келганидан сўнг ўз майдонида ижобий натижалар кўрсатмоқда. Шунинг учун бугун ҳам уларнинг имкониятлари юқори баҳоланмоқда.\nИмкониятлар: 60% - 40%\nUyin juda qiziqarlik bo'ladi meni taxminim 1-1 bo'ladi


Рассом Нажи Баришан 50 та ислом ёдгорлигини тери парчаларига чизди ва АҚШ ва Австралияда галереялар очишни режалаштирган. Анқарада яшар экан, ўрта мактабда хаттотлик ва миниатюра рассомлигига қизиқиб қолди. Бу қизиқиш уни Истанбулдаги Мармара университетида тасвирий санъатни ўрганишга олиб келди. Ўқишни битиргач, Анқаранинг Мамак тумани масжидида муаззин бўлиб ишлаб келади.\nЖурналистлар билан суҳбатда Баришан ўз уйидаги хоналардан бирини чармга чизиш устахонасига айлантирганини айтди. Австралияда тахминан етти йил яшагандан сўнг, у турли маданиятлар бан танишдик, бу унинг санъатида тараққиётга олиб келди. Австралияда кўрган асарлари уни чарм буюмларга расм чизишни бошлашга илҳомлантирди.\nIslam.ru хабарига кўра, бошқа материалларга қараганда терини танлашининг сабабини тушунтириб, рассом чармқадимий ва анъанавий материал эканлигини айтди. Унинг суратлари орасида Ироқнинг "Мальвия" масжиди, Афғонистондаги Ҳиротнинг "Буюк масжиди" ва Покистоннинг "Вазир Хон" масжидилари бор.\nДругие материалы в этой категории: « Имом масжидга сузиб бормоқда\tАҚШ президентига тегишли тарихий Қуръон тақдим этилди »


Самарқандда автобусда йўловчи ташиш қанчага тушаётгани маълум бўлди\nСамарқанд вилоятида ўтган бир йил давомида йўловчи ва юк ташиш қоидаларини бузган 6 787 та транспорт воситалари аниқланган ва уларга нисбатан 6 миллиард 335 миллион 970 минг сўм миқдорида жарима тайинланган. Қоидабузарлардан 6 мингга яқини лиценциясиз йўловчи ташиш билан шуғулланган. Бу ҳақда Самарқанд вилоят транспорт бошқармаси Kun.uz мухбирига маълум қилди.\nМаълум бўлишича, Самарқанд вилоятида ҳаракатланаётган автобусларда битта йўловчи ташиш учун ўртача 1 892 сўм харажат қилинади (автобус учун йўлкира ҳақи 1 200 сўм). Вилоятда автобус ҳайдовчилари ҳам етишмаётгани маълум бўлди.\nВилоят транспорт бошқармаси вакилининг айтишича, таклиф қилинаётган маошнинг миқдори малакали ҳайдовчиларни қаноатлантирмаяпти. Шу боис ҳар бир автобусда белгиланганидек иккита эмас, битта ҳайдовчи ишламоқда.\nСамарқандда жорий йилнинг биринчи чорагида ўтказилган 271 та рейд давомида 1 063 та транспорт воситаси лицензиясиз юк ва йўловчи ташиш билан шуғуллангани аниқланиб, қоидабузарларга нисбатан 806 миллиондан кўпроқ жарима тайинланган ва ундирилган.\n08:51 / 06.08.2020\nСамарқандда «Қорадори-2020» тадбирлари давомида қатор шахслар қўлга олинди


АҚШ махсус хизматлари Wi-Fi ёрдамида деворнинг нариги томонини “кўриш”ни ўрганишди\n12:51 / 12.08.2015 3041\nАҚШ махсус хизматлари Лондон университет коллежи олимларининг ишланмалари ёрдамида Wi-Fi модулини такомиллаштириб, инсоннинг қўшни хонадаги хатти-ҳаракатларини кузатиш имкониятига эга бўлишди. Бу ҳақда IEEE Spectrum хабар бермоқда.\nМахсус қабул қилгичлар билан жиҳозланган буюмларнинг ҳаракатини нурланиш частотасининг доплер силжишлари орқали кузатиш мумкин. Бу Wi-Fi ва мобил сигналларда акс этади.\nЯнги технология 25 см ли бетон деворнинг нариги томондаги объектни кузатиш имкониятини беради.\nОлимларнинг бу ишланмаси махсус хизматларни қизиқтириб қўйди. Бу технология бино ичидаги террорчиларнинг хатти-ҳаракатларини кузатиш ва махсус операциялар самарадорлигини оширишда қўл келиши айтилмоқда.\nИшланма 3-9 август кунлари Техас штатининг Остин шаҳрида бўлиб ўтган маросимда Engineering Impact Award мукофоти билан тақдирланди.


Аҳоли муаммоси ва мурожаатлари ўрганилмоқда\n27 Июн 2020 йил 4\nТермиз тумани аҳолисининг муаммоларини ўрганиш ва уларни ижобий ҳал қилиш мақсадида, Термиз тумани ҳудудидаги “Отчопар” ўйингоҳида сайёр қабул ташкил этилди.\nУшбу сайёр қабулда Ўзбекистон Республикаси Президентининг маслаҳатчиси Т.Худойберганов бошчилигидаги Олий суд судьялари, Ички ишлар, Прокуратура, Бандлик, Хотин-қизлар масалалари бўйича вазирликлардан ташриф буюрган вакиллар, вилоятдаги тегишли бошқарма ва жамот ташкилотлари масъул ходимлари иштирок этишди.\nИчки ишлар тизимига боғлиқ бўлган масалалар бўйича, Ўзбекистон Республикаси Ички ишлар Вазирлиги масъул ходимлари томонидан фуқароларнинг мурожаатлари қабул қилинди.\n— Ўзбекистон Республикасига 1992 йилда Тожикистондан оилам билан бирга кўчиб келганман, — дейди «Қорахон» маҳалласида яшовчи Исмоил Мамадиёров. — Жарқўрғон туманида доимий рўйхатдан ўтганмиз. Аммо Термиз туманида яшаганлигим, эътиборсизлик сабаб ўша йили икала ҳудуднинг ҳам хўжалик китобига киритилмай, 1996 йилда киритилганман. Эндиликда ўзим ва фарзандларим Ўзбекистон фуқаролигини олишимиз учун зарур ҳужжатларни тўпладим. Бироқ Жарқўрғон туманидаги маҳалла хўжалик китобида йўқсиз деб, маълумотнома бермаётганди. Сайёр қабулда ушбу бўйича мурожаат қилгандим, шу ернинг ўзида ҳал қилишди ва ҳужжатларимни қабул қилишди.\nСайёр қабулга ҳар бир бир одам ўзининг муаммосини ижобий ҳал қилиш умидада келган, албатта. Аммо уларнинг қилган мурожаатларининг айримлари жойида ижобий ҳал этилса, айримлари эса маълум муддат талаб қиладиган масалалар. Яна бир гуруҳ фуқароларга эса мурожаати юзасидан ҳуқуқий тушунтиришлар ҳам берилди.\nФуқароларнинг мурожаатларини ўрганиш мақсадида, Сурхондарё вилоятига ташриф буюрган Ўзбекистон Республикаси Президентининг маслаҳатчиси Т.Худойберганов бошчилигидаги ишчи гуруҳ томонидан жойларда сайёр қабуллар давом этмоқда.


Уккилардан бирини танланг ва ўз ички дунёнгиз ҳақида билиб олинг - Zamin.uz\nУшбу қушлардан ўзингизга ёққанини танланг ва характерингизнинг асосий жиҳатларини билиб олинг.\n1. Кузги укки, тўлин ой\nСиз – ёрқин, кучли шахссиз. Бир ишни бажаришдан аввал оқибатлари ҳақида ўйлайсиз. Сиз учун жараён эмас, унинг натижаси муҳимдир. Сиз бирор нарса билан шунчаки қизиқиш ёки истакларингиз туфайли шуғулланмайсиз, унинг натижаси нималарга олиб боришини аниқ билишингиз керак. Агарда ишнинг охири муваффақиятга олиб боришига ишонсангиз, бунга вақтингиз, кучингиз ва барча воситаларингизни жалб қиласиз. Агарда бунда ишончингиз комил бўлмаса, сиз бу ишни бошламайсиз ҳам.\n2. Қишки укки, катталашаётган ой\nСиз бой тасаввур, ривожланган интуицияга эгасиз, сиз ижодкор шахссиз. Сиз ҳазил қилишни ва яхши ҳазилларга кулишни ёқтирасиз, ёрқин томошаларни ва одамлар орасида бўлишни яхши кўрасиз. Аммо ўз ички оламингизга бошқаларни яқинлаштирмайсиз. Қандайдур эмоциялар билан бўлишиш – бемалол! Ўз иккиланишларингиз ва қўрқувларингиз ҳақида эса ҳеч қачон оғиз очмайсиз. Ўз қоидаларингизга кўра яшайсиз, бошқаларга ёт бўлган принципларингиз ва қадриятларингиз бор. Ўзингизни ақлли инсон деб ҳисоблайсиз ва бу айнан шундай.\n3. Баҳор уккиси, қайтаётган ой\nСиз бироз романтик ва ҳиссиётларга берилувчансиз. Сизга инсонларнинг илиқ қалбига маҳлиё бўлиш ёқади. Сиз жанжаллар, кучли тортишувлардан ўзингизни олиб қочасиз, қўполлик сиз учун эмас. Ўзингизнинг ҳақлигингизни исботлаш ва нуқтаи назарингизни сингдиришдан кўра четга қочишни хуш кўрасиз. Юрак тубида сиз таъсирчан ва эмоционал инсон эканлигингизни ҳамма ҳам билмайди. Бошқаларга ўз қайғуларингизни кўрсатмайсиз. Атрофдагилар сизни бироз димоғдор ва кек сақлайдиган деб ўйлашади. Аммо сиз шунчаки, ўзингизни ҳимоя қилиш ва ҳурмат қилишни биласиз, кўнглингизни қолдирган инсон билан бошқа муносабат қилмасликка ҳаракат қиласиз. Сиз ниқобдаги инсонсиз.\n4. Ёз уккиси, ой тутилиши\nСиз ўз қалбингиз тозалигини характерингизнинг, табиатингизнинг яшовчанлигини сақлаб қола олгансиз. Ёшингизнинг аҳамияти йўқ, сиз ҳали ҳам боласиз. Сиз очиқ, ростгўй, қайсар ва бироз эркасиз. Сиз ёқимтой шахссиз. Сокинликдан завқланасиз, аммо ёлғизликни ёқтирмайсиз. Сиз меҳрибонсиз, аммо бировни бесабаб хафа қилиб қўйишингиз ҳам мумкин. Кечирим сўрашни ёқтирмайсиз, ўзингизни адолатли инсон деб ҳисобласангиз ҳам. Ўз хатти – ҳаракатларингизни доим оқлай оласиз, хулоса чиқариш – сиз учун эмас. Сиз ёрқин ва тўғри яшашни истайсиз. Вақти вақти билан бу қўлингиздан келади, ўз муваффақиятларингиз билан фахрланасиз. Сиз ёш қалб ва қизиқувчан табиат эгасисиз.


ХАЛҚ ЗИЁЛИЛАРИ ГАЗЕТАСИ – Jurnalist\ntemur2021-05-05T14:22:46+05:005 May, 2021|Умумий янгиликлар|\n“Маърифат” газетаси бош муҳаррири,\n“Олтин қалам” XV миллий мукофоти (матбуот) 1-ўрин соҳиби.\n— “Маърифат”нинг “шапкаси”да шундай ёзув турибди: халқ зиёлилари газетаси. Халқ зиёлилари — мамлакат келажагини тарбиялайдиган ўқитувчилардир. 90 йиллик тарихга эга газетамиз “Маърифат” номи билан чиқа бошлаганига 30 йил бўляпти. Бу даврда Aҳмаджон Долимов, Саъдулла Ҳаким, Ҳалим Саидов, Aбдусамад Раҳимов каби устоз журналистлар раҳбарлигида кўплаб етук ижодкорлар ишлади, тарбияланди, соҳага ихтисослашди таҳририятда.\nAйниқса, моҳир педагог, етук олим Жўра Йўлдошев Халқ таълими вазири бўлган пайтда, Ҳалим Саидов бош муҳаррирлиги даврида “Маърифат” ижодкорлар қаламини чархлайдиган ўзига хос ижодий лабораторияга айланди. Таҳририятда журналистика факультетлари билан ҳамкорликда “Маҳорат мактаби” ташкил этилди. Бу мактабда тобланган юзлаб журналистлар ҳозир мамлакатимизнинг етакчи нашрларида, ҳатто хорижий оммавий ахборот воситаларида муваффақиятли фаолият олиб боришмоқда.\nГазета Ўзбекистонда таълим соҳасини ёритадиган, педагогларга методик, илмий кўмак берадиган етакчи нашрга, шунинг баробарида таълим, тарбия, маънавият, маърифат соҳаларини ёритишга ихтисослашган журналистлар тайёрлайдиган ижодий мактабга айланди.\nБугун бизга берилган мукофотни “Маърифат”нинг неча йиллардан буён бажариб келаётган шарафли миссиясининг эътирофи деб биламиз. Устозларимизнинг улкан меҳнатлари самараси, машаққатлари меваси деб ўйлайман.


Шимолий Корея Жанубий Кореядан Хитойда ўғирланган фуқароларини қайтаришни талаб қилди\n00:18 / 18.04.2016\nПхеньяннинг Кореянинг тинчлик билан бирлашиши қўмитаси раиси Сеулдан ўзининг 13 фуқаросини қайтаришни талаб қилди. Пхеньяннинг айтишича, бу одамлар 7 апрелда Хитойнинг Чжэчзян вилоятида Жанубий Корея махсус хизматлари томонидан ўғирлаб кетилган. Чоп этилган баёнотда Пхеньян бу ҳаракатни "Жанубий Кореянинг Шимолга нисбатан даҳшатли сиёсатининг" кўриниши деб атади.\nСеулнинг бу воқеа Шимолий Кореяга нисбатан БМТ Хавфсизлик кенгаши томонидан яқинда киритилган санкцияларнинг таъсири мавжудлигидан гувоҳлик бериши ва "Шимолий Корея жамиятида мамлакатда амал қилувчи ижтимоий тизимга шубҳа туғдиргани" ҳақидаги тасдиқлари Пхеньянда норозилик келтириб чиқарди.\n"Жанубий Кореянинг қўғирчоқ режими дарҳол кечирим сўраши, айбдорларни жазолаши, ўғирланганларни қайтариши ва келажакда бундай жиноий ҳаракатлар бошқа қайтарилмаслигига ваъда бериши керак", дейилган баёнотда. Акс ҳолда, "Жанубий Корея ҳукуматини айтиб бўлмас оқибатлар ва шафқатсиз жазо" кутмоқда, деб айтди Шимолий Корея вакили.\n"Шимолий Корея куппа-кундуз куни ўғирланган ва сиёсий фитна қурбони бўлган фуқароларининг зўравонлик билан Жанубий Корея каби дўзаҳий жойга олиб кетилишларига тинчгина қараб турмайди", деб огоҳлантирди қўмита вакили.\nЖанубий Корея бирлашиш вазирлигининг таъкидлашича, 7 апрелда Шимолий Кореянинг 13 нафар фуқароси Жанубий Кореяга қочиб ўтган. Вазирлик маълумотларига кўра, Жанубий Кореяга Шимолий Корея ташқарисида жойлашган миллий таомлар ресторанида ишловчи 12 киши ва бир эркак қочиб ўтган.


Ўзбекистонлик йигитларнинг 71,5 фоизи 25 ёшгача уйланиш тарафдори ва 70 фоиз эр оилада 3-4 нафардан кам бўлмаган фарзнд бўлиши лозим деб ҳисоблайди.\nЎзбекистон вазирлар маҳкамаси қошидаги Ижтимоий тадқиқотлар институти БМТнинг Аҳолишунослик жамғармаси кўмагида ўтказган тадқиқот натижаларида мана шундай хулсоага келинди.\nБу борада 24 апрелда тарқатилган хабарда айтилишича, тадқиқот эрларнинг оиладаги аҳамияти ва репродуктив саломатликни мустаҳкамлаш масалаларига бағишланган.\nХабарда айтилишича, сўровда иштирок этган эрларнинг тенг ярми репродуктив саломатлик деган атамани тушунмайди. Сўралганларнинг 60 фоизи эса репродуктив саломатлик тўғрисидаги билимлари тўлақонли оилавий ҳаёт учун етарли эмас, деб ҳисоблайди.\nМазкур тадқиқот натижалари эрларнинг репродуктив саломатлик тўғрисидаги билимларини мукаммаллаштириш бўйича махсус дастур ишлаб чиқилиши учун хизмат қилади.


Президент яна айрим давлат хизматларини хусусий секторга ўтказишга топшириқ берди\n20:20 / 19.05.2020\nБугун Ўзбекистон Республикаси Президенти Шавкат Мирзиёев раислигида тадбиркорликни қўллаб-қувватлаш масалалари бўйича видеоселектор йиғилиши ўтказилди. Унда давлат раҳбари томонидан қатор вазифалар белгилаб берилди.\n«Маълумки, йил бошида хусусий нотариусликка рухсат берилгани натижасида 617та давлат нотариуси хусусий бўлди ва бюджетдан берилаётган 200 миллиард сўм иқтисод қилинди.\nХудди шунингдек, ҳозирги кунда давлат идоралари кўрсатаётган кадастр ҳужжатларини тайёрлаш, ер ажратишда топосуратга олиш каби хизматларни хусусий секторга ўтказилса, минглаб янги иш ўринлари яратилади», дейилади президент матбуот хизмати хабарида.\nЙиғилишда Иқтисодий тараққиёт ва камбағалликни қисқартириш вазирлиги ҳамда Адлия вазирлигига аниқ ҳисоб-китоб асосида, хусусий секторга ўтказиш мумкин бўлган давлат хизматлари рўйхатини шакллантириш юзасидан топшириқлар берилди.\nКарантин даврида кўпгина ташкилотлар тўлов қобилиятини йўқотиб, банкротлик ёқасига келиб қолиши мумкин. Шу сабабли, корхонага санация қўлланса, унинг солиқ ва бошқа тўловлардан қарздорлиги карантин тугаганидан кейин ундирилиши мумкинлиги белгиланди.\nДавлат активларини тадбиркорларга сотиш тизими танқид қилинди, унда ҳалигача бюрократизм сақланиб қолган. Жумладан, аукционга қўйилган айрим ер участкалари ва кўчмас мулк объектларининг инвестиция мажбуриятлари юқорилиги, инфратузилма ривожланмаган жойлардан ажратилгани сабабли уларнинг 53 фоизи кўпдан бери сотилмай турибди. Шунингдек, 57та туман ва шаҳарда сўнгги 4 ойда тадбиркорлик учун бирорта ер участкаси аукционга чиқарилмаган. Жойларда давлат улуши мавжуд 552та объект бўш турибди.\nПандемия оқибатларини юмшатиш доирасида «Ҳар бир оила – тадбиркор» дастурига ажратилган 1 триллион сўм кредит маблағларини қайтариш муддати узайтирилди. Шу боис, ушбу дастурни тўлиқ амалга ошириш учун Тикланиш ва тараққиёт жамғармаси ҳисобидан 100 миллион доллар ресурс ажратилди.


Боғчадаги фожиа сабаб барча мутасаддилар ишдан...\n13.04.2021 15:15 0 3548\nНаманган вилояти Давлатобод туманидаги 31-сонли кўп тармоқли ихтисослаштирилган мактабгача таълим ташкилотида тарбияланаётган 6 ёшли бола қайноқ сувдан куйиш оқибатида вафот этганди.\nАОКАда бўлиб ўтган брифингда Мактабгача таълим вазирлиги ахборот хизмати раҳбари Мавлуда Асқархўжаева мазкур воқеадан кейинги тафсилотларни очиқлади.\nУнга кўра, боғчада ўз ишига масъулиятсизлик билан қараган барча мутасаддилар ишдан бўшатилган.\nШунингдек, Асқархўжаева, Ўзбекистон тумани 13-сонли ОНМТТда тарбиячи Г. Усмонованинг эҳтиётсизлиги сабаб қўлидан чиқиб кетган темир қошиқ тарбияланувчи Ҳ. Имомалиевни кўзини шикастлагани бўйича ҳам муносабат билдирди.\nМаълум бўлишича, МТМ томонидан унинг даволаниш ва операция харажатлари қоплангани ва жабрланувчи оилага МТМТ дан 4 млн 700 минг сўм ундирилгани; тарбиячи Г. Усмоновага нисбатан ЖКнинг 111- моддаси 2-қисми билан айбдор деб топилиб 2 йил ахлоқ тузатиш ишлари жазоси тайинланган.\nХориж 28/04, 18:36\nХитойда номаълум кимса болалар боғчасига ҳужум қилди, 18 киши яраланди


15 йил ичида Қирғизистонда диний муассасалар сони 1,7 фоизга ўсди - 0\n15 йил ичида Қирғизистонда диний муассасалар сони 1,7 фоизга ўсди\nOktabr 26, 2020 Oktabr 26, 2020\nСўнгги 15 йил ичида Қирғизистонда диний муассасалар сони 1,7 фоизга ошди. Бу ҳақда Миллий статистика қўмитаси хабар бермоқда.\n2020-йилнинг 1-январь ҳолатига кўра мамлакатда 3329 диний бирлашмалар, ташкилотлар ва мактаблар мавжуд. Уларнинг 87 фоизи исломий, 12 фоизи насронийлар ташкилотларидир. Қолган бир фоиз яҳудийлик, буддизм ва бахавий эътиқодига тегишли муассасаларга тегишли.\nҚирғизистондаги диний муассасаларнинг аксарияти масжидлардир. Айни пайтда мамлакатда 2688 та масжид фаолият олиб боради. Ундан кейинги ўринларда мадрасалар (131), эллигинчилар (79), баптистлар ташкилотлари (60) Православлар жамияти (47). Бундан ташқари, 12 та университет диний таълим билан шуғулланади.\nЭнг кўп диний ташкилотлар Ўш вилоятида (977), энг ками Норинда (126) рўйхатдан ўтган.\nҚирғизистонда ҳар минг кишига 158 та автомобиль тўғри келади\nЧегара можароси: Садир Жапаров мамлакат жанубига боришга қарор қилди\nРоссия ҳукумати гиёҳванд моддалар савдосига қарши курашиш учун Қирғизистонга...\nFevral 19, 2021 0\nАравондаги масжидлар дезинфекция қилинмоқда\nБугун, 19-февраль куни Ўш вилоятининг Аравон туманидаги жума масжидлари...\nFevral 18, 2021 0\nЎш вилоятида Қуръон мусобақаси бўлиб ўтди\nҚирғизистон мусулмонлари диний идораси ва Қирғизистон Ислом университети томонидан...


Словакия Германия билан Украинага ҳарбий ёрдам кўрсатиш шартлари асосида савдо қилмоқда\nСловакия Германия билан Украинага ҳарбий ёрдам кўрсатиш шартлари асосида савдо қилмоқда, деб ёзади Buisness Insider.\nНашрнинг ёзишича, Словакия Киевга Совет Иттифоқида ишлаб чиқарилган 30 та Т-72 танкини етказиб беришга рози, аммо бунинг эвазига Берлиндан 30 та Леопард 2А4 танкини талаб қилади.\nГерманияга бу формула ёқмайди, улар атиги 15 та танк етказиб беришга тайёр - иккита Т-72 учун битта Леопард.\nНатижада, барча танклар ўз жойларида қолмоқда, этказиб бериш кечикмоқда, деб ёзади газета.\nКиритилди: 16:07 21.06.2022. Ўқилди: 1125 марта. Фикрлар сони: 3 та.\nГерманияга кийинт булди жуда бошкача давлат деб ўйлаган эдим лекин европада энг холи хароб давлат экан\nЭнди такдири хал булиб булган Украина учун огзидаги сунгги бурда нонини хам тутмайдику.Украина юз фоизга жисмонан хам рухан хам енгилиб булди бу урушда.Шундай экан Европа давлатлари берган казларини талаб килишса кузлари олдига Путиннинг урта бармогини куришларини билишади.Германияга эса иккинчи жахон урушида Бендерачилар овчи този итдек садокат бн хизмат килишган.Германия энди кучи етса уша хизматлар хаккини туласин.\nСловакия хам эски танкларидан кутулиб янги олмокчи, лекин Германия хам ахмок эмас. Энди Украинага умуман курол бериш нияти йук сабаби уруш канча чузилса уларни харажати хам шунча купаяпти. Санкция куллаганларни узида кризис каттик булаяпти. евро тушиб кетаяпти\nЖонсон Шотландия раҳбарига ҳозир мустақиллик референду...


Ўзбекистон: Бухоролик фермерлар зиммаларига аҳолини иш билан таъминлаш мажбуриятини юкладилар - Фарғона.Ру ахборот агентлиги\n21.02.2007 02:27 msk\nЎз ахб. (Фарғона.Ру)\nЎзбекистоннинг Бухоро вилоятида қишлоқ аҳлини мажбурий меҳнатга жалб қилиш бошланди. Вилоят ҳокими Самойдин Ҳусеновнинг 503-сонли қарори ана шундай бўлди. Фермер хўжаликлари иштирокида аҳолини иш билан таъминлаш дастури икки боб ва ўн етти қисмдан иборат. Уларда фермерлик хўжаликлари далаларига аҳолини жалб қилиш тартиби баён қилинган. Янги қарорга мувофиқ эндиликда ҳар бир фермер икки гектар ерга биттадан киши ёллаш тартибидан келиб чиққан ҳолда қишлоқ одамларини ишга олишга мажбур. Бу ҳақда 31 январь куни Бухорода бўлиб ўтган матбуот анжуманида вилоят ҳокими Самойдин Ҳусеновнинг ўзи билдирди.\n“Агар фермернинг ёнида ишчилар бўлса, улар ишни ўз вақтида бажарадилар, агротехника тўхтаб қолмайди. Албатта, фермерлар эркин бўлишлари керак. Истаса – ишга олади, истамаса – олмайди. Бироқ биз жой-жойларда уларнинг давлат олдидаги асосий мажбурияти одамларни иш билан таъминлаш эканини тушунтираяпмиз”, - дея маълум қилди Ҳусенов.\nШундай қилиб, Бухоро ҳокимининг сўзидан келиб чиқадиган бўлсак, бугунги кунда давлат аҳолини иш билан таъминлаш муаммосини қисман ўз зиммасидан олиб, фермернинг елкасига ортди. Аснода, агар ривожланган мамлакатларда фермерлар бой одамлар тоифасига кирадиган бўлсалар, Ўзбекистонда улар ҳақида ҳозирча бундай деб бўлмайди. Бу мамлакатда фермерлик нисбатан янги ҳодиса бўлиб ҳисобланади. Шунинг учун ҳам вилоят раҳбарининг янги қарори маҳаллий фермерларни ҳангу манг қилиб қўйди. Ахир уларга бирор-бир кишини доимий ишга олиш ва йил бўйи унга маош тўлаш фойдали эмас, чунки қиш пайтида далаларда кўп иш йўқ. Маош тўлашдан ташқари, фермер пенсия жамғармасига фоизлар, даромад солиғи ва ҳаказоларни тўлашга мажбур бўладилар.\nҚайд этиш керакки, бугунги кунда Ўзбекистонда колхозлар, совхозлар ва ширкат хўжаликлари қарийб қолмаган. Ҳамма ерлар фермерларга тақсимлаб берилган. Маҳаллий кузатувчиларга кўра, маҳаллий фермерлар фақат пахта ва буғдой етиштирадилар, шу билан бирга пахта далаларда кўпроқ жойни эгаллайди. Етиштирилган пахтани фермер бир килограммини 280 сўмдан (1 доллар 1240 сўмга тенг) тўлалигича давлатга сотишга мажбур. Ўз хўжалиги учун сарф қилинадиган пулни фермер нақд олмайди, балки ҳисоб рақамига тушган пуллар дарров банк тизими орқали фермер хўжалиги сарф-харажатларини тўлашга тақсимланади. Бир неча фермерларга кўра, давлат ҳали 2006 йил ҳосили пулини ҳам тўлаган эмас.\n- Менга доимий ишчини ушлаб туриш фойдали эмас. Ахир биз ҳали 2006 йил ҳосили учун ҳам давлатдан пул олганимиз йўқ. Ёнилғи учун ҳам бу йил пул келмади. Яхши ҳосил олиш учун эса далаларда ҳозирнинг ўзидаёқ иш бошлаш керак бўлади, - дея ўз аҳволини баён қилади фермерлардан бири. – Мен ҳозир ишни вақтида бошлаш учун қарз олдим. Агар давлат менга қачон пул берар экан, деб кутиб ўтираверсам, 2007 йилда ҳосилсиз қолишим мумкин. Доимий ишчига мен қаердан пул топиб бераман? Ишчилар ишлагани учун пенсия жамғармасига қайси пулдан тўлайман? Бизда шундоқ ҳам чекловлар кўп, энди эса ишимизга яна битта тўсиқ ўйлаб топишибди, - дея ўпкаланади фермер. – Менга бажарган иши учун пул оладиган ёлланма ишчи кучидан фойдаланиш фойдалироқ. Мен доимий ишга одам олмоқчи эмасман.\nБу орада, Бухоро вилоят ҳокими Самойдин Ҳусенов фермер муваққат ишчи кучини ёллар экан, Ўзбекистон қонунчилигининг бирданига бир нечта моддасини бузаётганини таъкидлайди. “Биринчидан, ишчи ариза ёзиб, фермер билан шартнома тузиши керак. Ишчида меҳнат дафтарчаси бўлиши керак ва иш берувчи уни доимий иш билан таъминлаши ҳамда бу иш учун унга ойлик маош тўлаши керак. Пул ишлаётган ишчи пенсия жамғармасига пул тўлар экан, келажагини таъминлайди. Ҳар бир одам ўз даромадидан солиқ тўлаши керак. Буларнинг ҳаммаси бугунги кунда бузилаяпти. Айнан шунинг учун ҳам ана шундай қарор қабул қилинди”, - дея изоҳ беради С. Ҳусенов.\nЭкспертларга кўра, бугунги кунда Ўзбекистонда доимий иш ўрнига эга бўлган кишилардан кўра ёлланма ишчилар кўпроқ, бу йирик корхоналарнинг ёпилгани билан боғлиқ. Ҳали ҳам ишлаётган корхоналар арзимаган пул тўлайдилар, бу эса одамларни мардикорликка чиқиб кетишга мажбур қилмоқда. Улар билан шартнома тузиб, пенсия жамғармасига пул тўлаб туришга ҳар бир иш берувчи ҳам рози бўлавермайди.\nБир қарашда, Бухоро вилояти раҳбари С. Ҳусенов томонидан яхши бир тадбир ўйлаб топилгандек – одамлар иш билан, мамлакат қонунчилигида кўрсатилган ҳақ-ҳуқуқлар билан таъминланадилар. Агар бу тадбир фермер эркини ҳам чекламаганда ҳамда ўз қарзи ва харажатларини қоплай олмаётган фермерни бошқа одамларни муқим иш ва ойлик маош билан таъминлашга мажбур қилмаганда, нур устига нур бўларди.\nАснода, Бухоро вилояти ҳокимининг янги қарори турмушга муваффақият билан татбиқ этиладиган бўлса, у мамлакат миқёсидаги лойиҳага айланиши мумкин. Айнан Бухоро вилояти кўпинча турли-туман янгиликлар учун “тажриба” майдони вазифасини ўтайди.


ОАВ: Украина ҳукумати мамлакат президентининг маошини белгилади\n14:55 / 01.08.2016\nУкраина вазирлар маҳкамаси мамлакат президенти Пётр Порошенкога 28 минг гривна (1,1 минг доллар атрофида) маош тайинлади. Бу ҳақда 1 август куни чиқарилган ҳукумат қарорида маълум қилинган.\nҲукумат томонидан,шунингдек, бош вазир маоши — 20 минг гривна (800 доллар атрофида), вице-бош вазир 17-18 минг гривна (700 доллар атрофида) ва вазир —16 минг гривна (650 доллар атрофида) этиб белгиланган.\nИюль бошида Киевда коммунал тарифларнинг кўтарилишига қарши оммавий митинг ўтказилган эди. Тадбир иштирокчилари шаҳар марказида автомобиллар ҳаракатини тўхтатиб қўйишганди. Улар, шунингдек, маош тайинлашда Европа усулини қўллашни ҳам талаб қилишган.


Зойир Мирзаев Бош вазирга мурожаат қилди\n22.12.2020 00:22 0 6212\nШу йилнинг 21 декабр куни Бош вазир A.Aрипов раҳбарлигида иқтисодиёт тармоқлари, кўп квартирали турар жойлар ижтимой соҳа объектларини қиш мавсумига тайёрлаш ва мавжуд муаммоларни бартараф этишга бағишланган йиғилиш бўлиб ўтди.\nҚашқадарё вилояти ҳокимлиги ахборот хизматининг хабар беришича, йиғилишда вилоят ҳокими Зойир Мирзаев аҳолини қийнаб келаётган муаммо бўйича маълумот берган.\n– Вилоятимизнинг Ғузор, Чироқчи, Қамаши, Шаҳрисабз ва Китоб туманларида электр энергияси таъминотида 8-12 соатгача режасиз узилишлар кузатилмоқда, – деди Зойир Мирзаев. – Натижада аҳоли томонидан ҳақли эътироз ва норозиликлар кўпаймоқда. Сабаби ушбу ҳудудларда кўпчилик аҳоли тоғли ва қишлоқ жойларда яшайди.\nУшбу кўтарилган муаммога Бош вазир алоҳида эътибор қаратиб, 2 кун ичида вазиятни ўнглашга, режасиз 8-12 соатлаб узилишларни бартараф этиш бўйича масъулларга топшириқ берган.\nЗойир Мирзаев Бош вазир\nЖамият 18/02, 19:38\nБош вазир самарқандлик тадбиркорлар билан учрашди


Ватан ҳимоячилари — доимо эъзозда | O'zLiDeP\nO‘zLiDeP Андижон вилоят Кенгаши Олтинкўл туман мудофаа бўлимида маданий-маърифий тадбир ўтказди.\nТадбирда сўз олган халқ депутатлари туман Кенгаши депутатлигига сайланган Х.Абдуллаева ҳамда М.Абдуллаевалар барчани Ўзбекистон Республикаси Қуролли Кучлари ташкил этилганининг 28 йиллиги ва Ватан ҳимоячилари куни билан муборакбод этди.\n“Тўғриси, партия вакиллари ва депутатларнинг бундай эътиборидан жуда қувондик, – дейди Олтинкўл туман мудофаа ишлари бўлим бошлиғи, подпольковник А.Муллабоев. – Албатта, меҳнатимизнинг қадр топаётгани нишонаси бу. O‘zLiDeP доим биринчи бўлган. Бундан кейин ҳам етакчиликни қўлдан бермаслигига ишонамиз. Биз ҳам ўз ўрнида доимий ҳамкорликка тайёрмиз”.\nТадбир якунида нафақат туманда, балки вилоятда ҳам ибрат кўрсатиб фаолият олиб бораётган бир гуруҳ мудофаа ходимларига партиянинг эсдалик совғалари топширилди.